भोजपुरी में खबर (बुध,6मई 2015) – टटका खबर\nतेरह बरीस से लटकल केस के फैसला आज आवे वाला बा. साल 2002 में सलमान खान के कचार के भागे का मामिला में आरोपी बनावल गइल रहे. तबसे आजु ले एह मामिला के फैसला ना हो सकल. हर तरह के कानूनी दांँवपेंच आजमावल गइल. अब देखल जाव कि आजु कवन फैसला आवत बा. वइसे बाबा तुलसीदास कह गइल बाड़न कि समरथ के नहीं दोस गुसाईं आ हमनियो के अदालत कुछ कुछ एही तरह से काम करेले. नेशनल हेराल्ड मुकदमा के सुनवाई करे के समय नइखे, तीस्ता के फोने पर जमानत दे दीहल जाला, पचौरी, केजरीवाल, रामनरेश यादव वगैरह का खिलाफ चले वाला मामिलन पर रोक लगा दिहल जाला. एगो अपवाद बुड़बक सुब्रत राय का मामिला में देखे के मिलत बा बाकिर ओहिजो सुब्रत राय के गलती का चलते.\nदिल्ली महिला आयोग के नोटिस आखिरकार कुमार विश्वास के मिलिए गइल आ अब ऊ आज बुध का दिने आयोग का सोझा पेश हो सकेलें.\nअंबाती रायुडू के नाबाद 49 आ कप्तान रोहित शर्मा के 46 रन का पारी का चलते युवराज सिंह के हाफ सेन्चुरी बेकार हो गइल आ मुंबई इंडियन्स आईपीएल मुकाबला में दिल्ली डेयरडेविल्स के पांच विकेट से हरा दिहलसि.\nसेना के मंगल का दिने देश में बनल बहुते आधुनिक मिसाइल ‘आकाश’ सँउप दीहल गइल. तीस बरीस का मेहनत का बाद बनल एह मिसाइल से सेना के मारक क्षमता बहुते बढ़ जाई. जमीन से आसमान में मार करे वाला एह मिसाइल से 25 किलोमीटर दूर ले निशाना साधल जा सकेला.\nमीडिया के चमचई से चमकल केजरीवाल के आआपा गोल अब मीडिया पर नजर राखे के बात करत बावे. पहिले आशुतोष जइसन अनेके पत्रकार आपना पत्रकारिता के इमानदारी छोड़त चैनलन पर केजरीवाल के चमकवले आ जब उनकर भेद खुले लागल बा तब मीडिया पर हमलावर बन गइल बाड़न. वइसे अब ले पता नइखे कि केजरीवाल सरकार नजर राखिए के का कर ली. शायद ई ओही तरह के बात होखी जब कवनो गाड़ी का पाछा करत कुकुरो के पता ना होखे कि गाड़ी पकड़िए ली त का कर ली.\nकांग्रेस के महतारी बेटा मोदी सरकार के चेहरा बेरंग करे में लागल बावे लोग. राज्यसभा में बहुमत ना रहला का चलते मोदी सरकार बहुते कुछ काम नइखे कर पावत आ कांग्रेस हर ऊ पेंच फँसावे में लागल बिया जवना से देश के विकास के काम रुक जाव.\nअगर आबादी बढ़े के रफ्तार इहे रहल त साल 2028 ले भारत के आबदी चीनो ले बेसी हो जाई. आबादी पर काबू करे के हर कोशिश बेकार हो जात बा काहे कि देश के एगो समुदाय परिवार नियोजन के अपना रिलीजन का खिलाफ माने ला. कई कई गो शादी आ दर्जनो बच्चा पैदा कइल ओकर धार्मिक अधिकार जइसन हो गइल बा.\nअंतरराष्ट्रीय बाजारन से आइल खराब संकेत के असर घरेलुओ बाजार पर पड़ल बा. काल्हुओ शेयर बाजार गिरल रहे आ आजुवो ओकरा में गिरावट लउकत बा.\nअपना मेहरारुवन से परेशान लोग काल्हु दिल्ली के जंतर-मंतर पर प्रदर्शन क के दहेज प्रताड़ना कानून में संशोधन के मांग कइल.\nकांग्रेसी सरकार में मंत्री रहल कपिल सिब्बल अब सिनेमा के गाना लिखे लागल बाड़े. एगो फिलिम ‘जैनब-ए सेलीब्रेशन ऑफ ह्यूमैनिटी’ खातिर ऊ पाँच गो गाना लिखले बाड़न. एह राजनीतिक संदेश व‌ाली फिलिम में हिन्दू लड़िका के मोहब्बत मुसलमान लड़िकी से देखावल गइल बा. फिलिम के आंत का बारे में अबहीं पता नइखे. हो सकेला कि फिलिम में लड़िका के मजहब बदल लीहल देखावल जाए.\nभारत-जापान हॉकी टेस्ट सीरीज के दुसरका मैच में भारत जापान के2गोल से हरा दिहलसि. जापान कवनो गोल ना कर सकल. पहिला मैच बराबरी पर छूठल रहुवे,\nवित्त मंत्रालय मंगल का दिने साफ कर दिहलसि कि रसोई गैस खातिर मिलेवाला सबसिडी पर आयकर ना देबे के पड़ी. कुछ लोग के अनेसा रहुवे कि बैंक में आइल एह सबसिडी पर आयकर देबे पड़ सकेला.\nबिहार विधानसभा चुनाव में भाजपा अपना मौजूदा संघतियने का साथे मैदान में उतरी आ कवनो नया दल के शामिल करे के कवनो योजना नइखे.\nबिहार विधानसभा चुनाव से पहिले राजद आ जदयू के रस्साकसी जारी बा. काल्हुए खबर आइल रहुवे कि दुनू का बीच सीट के समझौता हो चलल बा आ अब खबर आइल बा कि कुछ लोचा अबहियो मौजूद बा जवना चलते नयका पार्टी बनावे खातिर होखे वाला बइठक फेरू टार देबे के पड़ल बा. असल में जनता परिवार के विलय के सबले अधिका विरोध मुलायम के गोल का तरफ से होखत बा. एह लोग के कहना बा कि पहिले बिहार के चुनाव लालू आ नीतीश मिल के लड़ लेव लोग. जीतल लोग त विलय हो जाई बाकिर हारल लोग त यूपी में समाजवादी गोल के नुकसान हो जाई.\nविदेश से चंदा ले के देशहित का खिलाफ काम करे वाली संस्थआ ग्रीनपीस इंडिया का लगे अब अपना कर्मचारियन के तनखाहो देबे लायक धन नइखे रहि गइल. अधिका से अधिका एक महीना के खरचा बाँचल बा. संस्था अपना विदेशी आका लोग से देश के सरकार पर दबाव बनाववे के कोशिश करत बिया.\nकेन्द्र सरकार बिना कवनो भेदभाव सभका ला इंटरनेट के उपलब्‍धता बनवले राखे का पक्ष में बिया, ई बात राज्यसभा में संचार आ सूचना प्रौद्योगिकी मंत्री रविशंकर प्रसाद कहलन.\nभारतीय प्रतिस्‍पर्धा आयोग देश में काम करत पांच गो बड़हन ऑनलाइन खुदरा कंपनियन के गलत व्‍यापार के आरोप से मुक्त कर दिहलसि. एह कंपनियन में शामिल रहे फ्लिपकार्ट, स्‍नेपडील, अमेजन, जाबोंग आ मंत्रा. आयोग के कहना बा कि ई लोग कवनो मानदंड के नइखे लँघले.\nयूपी सरकार शामली जिला के ऊन कस्बा आ मैनपुरी जिला के घिरोरपुर के तहसील बनावे के फैसला कइले बिया.\nबिहार में डॉक्टर दंपति के किडनैपिंग का बाद अबले कुछ पता नइखे चलल. बिहार सरकार कई गो बड़हन पुलिस अधिकारियन के तबादला कर दिहले बिया.\nपूर्व मध्य रेलवे के सासाराम-आरा रेलखंड पर बराव का नियरा रेल फाटक पार करत एगो ऑटो रिक्शा पटना-भभूआ इंटर सिटी एक्सप्रेस से टकरा गइल जवना चलते पाँच लोग गंभीराहे घवाहिल हो गइल बा.\nसिवान जिला के हुसैनगंज थाना के सिधवल गाँव में कुछ बदमाश एगो लड़़िकी का चेहरा पर तेजाब फेक के घवाहिल क दिहले. लड़िकी के इलाज सदर अस्पताल मेंं करावल जात बा.\nअगर रउरा अपना जिला जवार के खबर भेजल चाहत बानी त ओकरा के ट्वीटर पर #टटकाखबर हैशठैट लगा के ट्वीट क दीं.\nNews in Bhojpuri, भोजपुरी में खबर, टटका खबर,\nभोजपुरी में खबर (बियफे,7मई 2015)


आईं सभे, पाकिस्तान के बेचारगी के मातम मनावल जाव. – Anjoria\nJul 15, 2011 आतंकी हमला\nमुंबई में भइल आतंकी हमला का बाद आइल कांग्रेसी बबुआ के बयान पर राजनीति गरमा गइल बा. शिवसेना बाबा के कहना बा कि बबुआ के ममहर भेज दिहल जाव, बहुते अनाप शनाप बके लागल बा ई. असल में बबुआ बस अतने कहलसि कि सगरी हमला रोकल ना जा सके. सौ में से एगो त केहू ना केहू तरह होइये सकेला. बाकिर करीब करीब सगरी कांग्रेस विरोधी दल एह बयान के लेके बवाल मचा दिहले बाड़न. बबुआ के सम्हारे देखभाल के जिम्मेदारी जवना दिग्गी राजा के दिहल गइल बा ओह डिक्की के कहना बा कि गनीमत बा कि हमनी का हिन्दुस्तान में बानी सँ ना त पाकिस्तान में त रोजे भा हफ्तवारिये अइसन हमला होत रहेला. पुरनका गृह रा्ज्य मंत्री श्रीप्रकाश जायसवाल के बयान आइल बा कि ई सरकार के उपलब्धि मानल जाये के चाहीं कि अतना दिन बाद कवनो आतंकी हमला भइल बा देश में. गृह मंत्री पीचि एह हमला के खुफिया तंत्र के कमी माने के तइयार नइखन जबकि अपने बयान में खुदे कहलन कि ई हमला सुनियोजित तरीका से कइल गइल बा. असल में पूरा प्रशासन एह कोशिश में लागल बा कि एह मामिला में केहू इण्डियन मुजाहिदीन भा सिमी के नाम मत लेव, पाकिस्तान पर दोष मत लगावे. आखिर सरकार के दू गो दामाद, कसाब आ अफजाल, अतना दिन से सरकार के मेहमाननवाजी के मजा लूटते बाड़न. सरकार अपना मेहमानखाना में अउरी भीड़ बढ़ावल नइखे चाहत. मुँह चुप्पा प्रधानमंत्री मुँह त खोल दिहले बाड़न आ कहले बाड़न कि दोषियन के जल्दिये गिरफ्तार कर लिहल जाई. शायद ओही तरह जवना तरह ऊ कई साल से महँगाई पर काबु पावे के बात करत आइल बाड़न. साँप के साँप ना कहि के रसरी मानल देश खातिर महँग त पड़ही के बा. सरकार के कहना बा कि रसरी के साँप मत कहीं सभे, अनेरे डेरइला के कवनो जरूरत नइखे. हर बेर का तरह एहू बेर मुंबई के जज्बा के सलाम कहल जा रहल बा कि हर आतंकी हमला का बाद मुंबई तुरते फेर खड़ा हो जाले आ ओहिजा के जिनिगी फेर अपना ढर्रा पर चले लागेला. असल में बाति जज्बा के ना होके मजबूरी के बा. रोजी रोटी बिजनेस कारोबार में लागल आदमी मातमो ना मना पावे आ ओकरा फेर अपना काम में लाग जाये के मजबूरी होला. सरकार शायद पूरा देश के मुंबई नियर बनावल चाहत बिया कि लात जूता खात रहऽ आपन काम करत रहऽ. गनीमत मनावऽ कि तू आजुवो जिन्दा बाड़ऽ, काल्हुवे मर जइतऽ त केकरा अचरज होखीत ? पूरा तंत्र प्रशासन एह कोशिश में लागल बा कि मुंबई हमला के छोट बतावल जाव. सरकार खुदे आपन पीठ ठोकत बिया कि ओकरा निगहबानी का चलते आतंकियन के आरडीएक्स नइखे मिल पावत आ बेचारन के अमोनियम नाइट्रेट से काम चलावे के पड़त बा. देश के विदेश मंत्री कुछ दिन में पाकिस्तान जाये वाला बाड़न एहसे पाकिस्तान के नाम नइखे लिहल जात बलुक ओकरा बेचारगी पर अफसोस जतावल जा रहल बा. शायद भारत सरकार चाहत बिया कि ओकरा रहते पाकिस्तान के बेचारा काहे बने के पड़त बा.


कोटला मैदान पर भारतो के हाल खराबे रहल – टटका खबर\nकोटला मैदान पर होखत भारत आस्ट्रेलिया का बीच के मौजूदा सीरीज के चउथका मैच के दुसरका दिने आस्ट्रेलिया २६२ रन बना के आल आउट हो गइल. आजु ओकर दू विकेट में से एक एक गो विकेट रविचंद्रन अश्विन आ प्रज्ञान ओझा लिहले. आजु के विकेट का साथे प्रज्ञान के टेस्ट क्रिकेट में सउवाँ विकेट मिल गइल.\nओकरा बाद खेले उतरल भारत के शुरुआत बढ़िया रहल आ पहिला विकेट के नुकसान का बेरा भारत के १०८ रन रहल. बाकिर बाद में हालत खराब होत गइल आ भारत आठ विकेट गँवा के कुल दू सौ छियासठे रन बना पवलसि. आपन आखिरी टेस्ट मैच खेलत सचिन तेंदुलकर आजुओ कवनो कमाल ना देखा पवलें.


अबलौं नसानी अब ना नसइहों – Anjoria\nअबलौं नसानी अब ना नसइहों\nAugust 9, 2013 Editor चौपाल, देश आ समाज, सरोकार 1\nआजु एगो खबर पढ़े के मिलल कि बिहार भोजपुरी अकादमी मालिनी अवस्थी के आपन ब्रांड अम्बेसडर बनवले बिया आ अब मालिनी जी देश विदेश में भोजपुरी के प्रचार प्रसार करीहें. बुध का दिने अखबार वालन के ई जानकारी देत अकादमी के अध्यक्ष प्रो॰ रविकांत दुबे कहले बाड़न कि भोजपुरी भाषा संस्कृति पर होखत सांस्कृतिक प्रदूषण के हमला का खिलाफ अकादमी लगातार लड़त आइल बिया. पिछला दिने अकादमी का तरफ से सात चरण में जनजागरण अभियान चलावल गइल आ अब एही दिसाईं मालिनी अवस्थी के तीन साल खातिर अकादमी के अंतर्राष्ट्रीय सांस्कृतिक राजदूत बनावल गइल बा.\nउनकर कहना बा कि मालिनी अवस्थी अपना आचार विचार संस्कार आ पहिरावा से भोजपुरी समाज के संस्कारी महिला के छवि पेश करेली. अपना पारंपरिक गीत आ संवाद से उ जवन संदेश दीहें ओकर बड़हन असर एहिजे ना सगरी देश आ विदेशो में पड़ी.\nअकादमी के एह फैसला पर आजु सबेरे छपरा से कृष्ण कुमार वैष्णवी के फोन अउवे जे बहुते उग्र रहलन एह फैसला के खिलाफ. कहलन कि का सगरी भोजपुरिया समाज से कवनो दोसर अइसन आदमी भा महिला ना मिलल जेकरा के बिहार भोजपुरी अकादमी आपन सांस्कृतिक राजदूत बना पाइत.\nएह संदर्भ में आजु हमरा भोजपुरी के लड़ाई लड़े वाला एगो बड़का लड़ाका के कमी बहुते अखरत बा. एह घरी उ निष्क्रिय पड़ गइल बाड़न आ भोजपुरी आंदोलन बेपेंदी के लोटा हो गइल बा. कवनो समाज भा देश में सक्रिय लोगन के कम से दू गो ध्रुव होखल जरूरी होला बाकिर दुर्भाग्य से आजु भोजपुरी समाज में दू गो के कहो एकहू ध्रुव नइखे बाचल. सभे मदमस्त बा कि कुछउ कर ल कहीं से केहू कुछ बोले वाला नइखे. हम तोहरा हँ में हँ मिलाईं तू हमरा में मिलावत रहीहऽ. जेकरा जवन मन में आवे निफिकिर होके कर लेव. कहीं से कवनो आवाज ना उठी. दुर्भाग्य से अँजोरिया शुरूए से एह विचार के रहल कि हमार काम भोजपुरी के काम करे में लागल हर आदमी के बड़ाई करे वाला होखी आ हम केहू के आलोचना ना करब. एकरा पीछे सबले बड़का कारण रहुवे कि निंदक वाला काम करे खातिर एगो ध्रुव रहुवे. ओह आदमी के चाहे केहू कतनो शिकायत कर लेव बाकिर एक बात ला उनकर शिकायत ना कइल जा सके कि उ भोजपुरी के हित ना चाहत रहलें. खैर, अब ओह कमीओ के दूर करे के कोशिश करी अँजोरिया आ अब भोजपुरी के गलत सलत बातो पर आवाज उठावल करी अँजोरिया. हमार केहू से निजी दुश्मनी नइखे त केहू से बहुत सटलो नइखीं हम. हमार मकसद बा सिर्फ भोजपुरी के बात कइल आ भोजपुरी में कइल.\nएक बात के आलोचना बहुत सिमसिमाहे तरीका से बाकिर हम पहिलहू से करत आइल बानी. भोजपुरी में कवनो काम छोटहन ना होले. जवन कुछ होला अंतर्राष्ट्रीय भा विश्व भर का पैमाना पर. भोजपुरी के कवनो कलाकार सुपरस्टार से कम ना होले आ कवनो फिलिम सुपरहिट से कम ना होखे. बाँगे के आदत पड़ गइल बा हमनी के. भोजपुरी से जुड़ल अधिकतर सभा समारोह गीतगवनई आ नाच के सांस्कृतिक आयोजन से सिमटा के रह गइल बा. भोजपुरी में गैर मंचीय साहित्यकारन के, बिना हल्ला मचवेल काम करे वालन के कवनो गिनिती नइखे. का हम जान सकीलें कि बिहार भोजपुरी अकादमी पिछला तीन साल में कवन कवन साहित्यिक आयोजन कइले बिया, कवन कवन किताब प्रकाशित कइले बिया आ ओह किताबन के कतना प्रति बेच लिहले बिया भलही पुस्तकालयन खातिर होखे वाला सरकारी खरीदे से? अकादमी के लक्ष्य का बा, साहित्य के अकादमिक गतिविधि बढ़ावल कि गीत गवनई आ नाच के अंतर्राष्ट्रीय आयोजन कइल.\nदुर्भाग्य से भोजपुरी में महेन्दर मिसिर के परंपरा आजुओ ले जियत बा. मिसिर जी महान रहनी बाकिर उहाँ के बहुते काम महानता से बहुते दूर के होखत रहुवे. बाकिर महेन्दर मिसिर के परंपरा जियावे राखे वाला लोग डु्प्लीकेट माल भर रह गइल बा, कतहीं कवनो कोना से महानता के दर्शन दुर्लभ बा ओह लोग में. सभे लागल बा भोजपुरी के धंधा में. हमहू लागले बानी. अलग बात बा कि कुछ लोग कह सकेला कि सियरा रंग बदलले बा बाकिर ह उहे!\n– संपादक, अँजोरिया समूह\n‘सईया जी दिलवा मांगे ले’ के शूटिंग शुरू भइल\nअस्तित्व संकट से जूझत भोजपुरी बियाह गीत के परंपरा\nसंजय सारंग (xxxx336244)फोन से एसएमएस कर के कहले बाड़न कि का अवधी बनी भोजपुरी के ब्रांड? शारदा सिन्हा, भरत शर्मा भा मनोज तिवारी में से केहू काहे ना? उनकर कहना बा कि भोजपुरी के ब्राड कवनो भोजपुरिए बनी ना त भोजपुरी अकादमी के अध्यक्ष प्रो॰ रविकांत दुबे इस्तीफा देसु. भोजपुरी संगे मनमानी ना चली.


आनन्द संधिदूत के दू गो कविता – Anjoria\nअप्रैल 24, 2021 आनन्द संधिदूत, कविता, भोजपुरी\nफूल के, फर के, टपक-चू के निझा जाए के बा.\nके रहल, कइसन रहल एहिजे बुझा जाए के बा.\nफूल के पचकत तपन बन के जुड़ा जाए के बा\nए दिया तोहरा भभक के बुता जाए के बा.\nजिन्दगी हउए अगर रुकबऽ रुकी, चलबऽ चली\nया तऽ घिस जाए के बा या जंग खा जाए के बा.\nसोर बा एतना कि सोचे में बड़ा लौना लागे\nकाँच पाकल जौन बा तौने पचा जाए के बा.\nका फरक बाटे पड़त लाठी चले कंकड़ चले\nरात का तरई नियर किस्सा छिटा जाए के बा.\nजलन नियर अतीत ना कइले छमा धीकत रही\nना बुतइबऽ त धुआँ बन के हेरा जाए के बा.\nकहत जेकरा के प्रगति ऊ हऽ समुन्दर के लहर\nउठ गइल त का भइल, गिर के समा जाए के बा\nगड़तिया अँखिया बथत बा कपार\nहमें सुतहूँ न देत बाटे पेट के पहाड़.\nकाम बाटे केतना ले बीने के बेरावे\nहमें सोचहूँ न देत बाटे पेट के पहाड़.\nपेटवो में पेट जइसे छिलका पिआज के\nसाँप मुंह बेंग बइठ जोहेला सिकार के\nएतने सुलभ सुख एतने सुतार\nहमें कहहूँ न देत बाटे पेट के पहाड़.\nछन-छन बदलत सुख सुघरइया\nबदरा बयार बूनी फुलवा पतइया\nफूलि-फूलि सूखि जाता सुरुचि सिंगार\nहमें देखहूँ न देत बाटे पेट के पहाड़.\nरावा-रावा कन-कन टेर पारे दुनिया\nकहीं बोले कोकिला त कहीं ललमुनिया\nकाटऽ तानी अँगुरी बेरावऽ तानी घास\nहमें सुनहूँ न देत बाटे पेट के पहाड़.\nछोड़ि-छोड़ि खात बानीं धइ-धइ कनवाँ\nकुल्हि बनि देखलीं न कतहीं चएनवाँ\nतोरऽ तानी’ दिकिया नववले अधिकार\nहमें रोवहूं न देत बाटे पेट के पहाड़.\n(भोजपुरी पत्रिका पाती से)


‘नगीना’ फिलिम के ऐतिहासिक मुहर्त भइल – Anjoria\nपिछला दिने साईंदीप फिल्म्स के बैनर में बने जात फिलिम ‘नगीना’के मुहर्त बहुते धूम-धाम से मुम्बई के ओशिवरा के ट्रायो डिजिटल स्टूडियो में कइल गइल.\nमुहर्त क मौका पर आनेके नामी हस्ती मौजूद रहलें जवना में फायनांसर दुर्गा प्रसाद, धीरेन्द्र चौबे, इन्दर पाजी, कलाकार मनोज पाण्डेय, अंजना सिंह, संजय पाण्डेय, डिस्ट्रीब्यूटर प्रदीप सिंह (भईया), राजेश सिंह, बिट्टू सरदार, लेखक संतोष मिश्रा, सिंगर कल्पना, इंदु सोनाली वगैरह शामिल रहलें. सभे फिलिम के सफलता ला आपन शुभकामना दीहल.\nएह अवसर पर एह फिलिम के निर्देशक राजकुमार पाण्डेय अपना फिलिम के गाना प सभका के नचवले. नाचेवालन में प्रदीप सिंह(भईया ), राजेश सिंह, बिट्टू सरदार, रिंकू घोष, अंजना सिंह दुर्गा प्रसाद, आ धीरेन्द्र चौबे शामिल रहलें.\nभोजपुरी फिलिमन जानल-मानल निर्देशक राजकुमार आर पाण्डेय अपना सुपरहिट फिलिम ‘देवरा भईल दीवाना’के बाद ‘नगीना’ के निर्देशन करे जात बाड़ें. कलाकारन में प्रदीप सिंह (चिंटू),रिंकू घोष, संजय पाण्डेय के नाम तय हो गइल बा. अउरी कलाकारन के चुने के काम चालू बा. फिलिम के गाना बहुते बढ़िया बनल बाड़ी सँ आ शूटिंग जल्दिए शुरू होखी.\nPrevious Post: पोरे पोरे उठऽता लहरिया ए ननदी (बतकुच्चन – 154)\nNext Post: मनोज तिवारी के समर्थन में भोजपुरी संगठन आ भोजपुरी सिनेमा के लोग आगे आइल


भोजपुरी में पढ़ें - कोरोना का बिगाड़ ली चट्टी के चाय के? - My News Baba\nभोजपुरी में पढ़ें – कोरोना का बिगाड़ ली चट्टी के चाय के?\nकोरोना काल में सबसे ज्यादा चाय पर बैठकी के याद आवत बा.\nदिन भरि में कई हाली ऑफिस से बहरा निकलि के चुस्की-सुट्टा वाला लोगन के आराम हो गईल बा. आखिर चट्टिए पर आइके त ऑफिस-घर के बात होला. अब बॉस के चुगली करे के बा त ई काम ऑफिस में त होई . बहरा आवहीं के बा.\nअपना देश में चट्टी पर चाय पीयत लोग चारों ओरि लउके ला. शहरी लोग चट्टी के दोकानि के ‘टपरी’ कहे ला. बुझाता कि शहर में टपरी मारे के काम भी देहात के चट्टीबाजी नियर होला. गांव में अब खेती किसानी में लागल लोग भी सांझी के बेरा चट्टी पर जाके भरूका (कुल्हड़) में चाय के माजा लेत बा. शहरन में त पहिलवे से ऑफिस अऊर कारखनन में काम करे वाला लोग कई हाली बहरा निकलि के चाय के चुस्की अऊर सिगरेट के सुट्टा मारे ला. सवाल ई बा कि कोरोना महामारी के बाद चट्टीबाजी मतलब टपरिहा करे वाला लोग के का हालि बा. साफे लागत बा कि गांव-देहात त कबो कोरोना से ना डेराइल रहल हा. एसे गांव के चट्टी कोरोना के चरचा के संगे हरदम आबादे रहलि हा. बात शहरन के बा, त जानात बा कि तनकी से झटका के बाद ओहू जगहि जाड़ा शुरू होखते फेरू से चुस्की अऊर सुट्टा शुरू हो गईल बा. सांच पूछीं त सुटवा त कबो बंद ना भईल रहल हा, चट्टी के चाय जरूर बंद हो गईल रहल हा.\nये भी पढ़ें : Chhath 2020 – छठ बहुत पॉवरफुल त्योहार ह – भोजपुरी गायिका अक्षरा सिंह\nबीच में चाय के दुकान चल गइल रहली स\nकोरोना के असर तनी कम होते शहर के टपरी चले लगली सन. एकरा में कवनो मुश्किलो ना रहल हा. जहां गिलास चलत रहल हा, अब ओइजा डिस्पोज़ेबल कप अऊरी चुक्का (कुल्हड़) चले लागल बा. जनधन योजना में पहिलहीं गरीब-गुरबा के बैंक एकाउंट खुलि गईल रहल हा. अब डिजिटल पेमेंट के उपाइ भी निकल गइल बा. से चाय वाला दुकानदार भी कई कई गो तख्ती लगा के ओह पर बनल क्यूआर के स्केन कइ के पइसा देबे के कहत बाड़े. हं, ई दिक्कति जरूर भईल बा कि कर्जा उठाइके काम करे वाला बहुते दुकानदार अपना घरे गईले त लौटल नईखन. बाकिर जे लवटि आईल बा, ओकरा के सरकारी कर्जा भी मिलत बा. केंद्र के शहरी अऊर आवास मंत्रालय एह लोगन के 10 हजार रुपया तक के कर्जा देत बा. एसे दोकानदार लोगनि के तनी राहत मिलल बा. बतावल जाला कि अइसन दोकानदार प्राइवेट लोगनि से 100 पर एक रुपया रोजना के दर से कर्जा लेके काम करे ला. अब जेकरा के सरकारी कर्जा मिलि जाई, ओकरा के आराम त रहबे करी.चाय प बतकही\nचट्टी-टपरी के कामो भी त उधारी के होला. बहुते बाबू लोग महीना भरी चाय पियला के बाद तनख्वाह मिलला पर पईसा देला. दोकनदार लोग फेरु से हिम्मत कईले बा. एसे दिन भरि में कई हाली ऑफिस से बहरा निकलि के चुस्की-सुट्टा वाला लोगन के आराम हो गईल बा. आखिर चट्टिए पर आइके त ऑफिस-घर के बात होला. अब बॉस के चुगली करे के बा त ई काम ऑफिस में त होई . बहरा आवहीं के बा. ई जरूर बा कि कोरोनवा के कारन तनी सावधानी बा. लोग मॉस्क लगाके आवत बा. इ मानि के कि चहवा त गरमे बा, कोरोना के असरि ना होई, थोरे देरि मॉस्क हटा के चाय के मजा लिहल जात बा. लोग सिगरेट के सुट्टा मारत बा. एही बीचे बातचीच चलत बा अऊर एकरे संगे चट्टी आबाद हो गईल बाड़ी सन.\nवर्क फ्रॉम होम के दर्द\nई जरूर भईल बा कि अबही कई गो ऑफिस वर्क फ्रॉम होम के हालति में बाड़े सन. एसे चट्टी के चाय पीए खातिर पहिले से लोग कम हो गईल बा. तबो फेरु से शुरुआत हो गईल बा. उत्तर प्रदेश, बिहार, राजस्थान ओऊरी उड़ीसा से रेहड़ी- टपरी चलावे वाला लोग बड़ शहरन में लौटे लागल बा. देश के राजधानी अऊर अगल-बगल नोएडा-गुरुग्राम जइसन शहरन में ई देखाए लागल बा. आखिर ए देस के जीवन में चट्टी-टपरी रोज के काम में समाइल बा. एकरा के कब तक टालल जा सकेला?\nमहापर्व छठ : अस्ताचलगामी सूर्य को अर्घ्य देने घाटों पर पहुंचे व्रती\nKorwa Mein Kas Ke: खेसारी लाल और अंजना ने भोजपुरी गाने पर लगाए धमाकेदार ठुमके\nMy News Baba October 3, 2020\nRam Vilas Paswan Death: खाकी का सपना देखते खादी से जुड़ा नाता, रामविलास पासवान के जीवन की कुछ खास तस्वीरें


Bhojpuri: मीसा भारती के MBBS में टॉप करे पs 22 साल पहिले भइल रहे भारी बिबाद – सच्चा दोस्त न्यूज़\nMay 21, 2021 Bhojpuri, Bhojpuri news, Bihar Chief Minister, Lalu Prasad Yadav, Mahatma Gandhi Medical College, Misa Bharti, Rohini Acharya, Sushil Modi\n1993 में मीसा भारती मेडिकल इंट्रेस के परीक्षा में बइठल रही. लेकिन ऊ पास ना भइली. कम्पटिशन में फेल भइला के चलते बिहार के सरकारी मेडिकल कौलेज में उनकर नांव ना लिखा पाइल. ओह घरी बिहार अउर झारखंड एक्के रहे. जमशेदपुर के महात्मा गांधी मेडिकल कॉलेज में टाटा कंपनी के कोटा रहे. जानीं फिर आगे के कहानी…\nभारतेन्दु कुमार अपना बइठका में अखबार के कतरन बिछा के कुछ खोजे में मगन रहन. देशदीपक के आवत देख के ऊ फाइल समेटे लगले. कोठारी में आवते देशदीपक पूछले, का भारतेंदु, सगरे अखबार छितरा के का खोज रहल बाड़s ? भारतेंदु कहले, सुशील मोदी अउर लालू परिवार के मौखिक लड़ाई में मीसा भारती अउर रोहिणी आचार्य के डाक्टरी डिग्री चर्चा में आ गइल बा. हमरो मन ई जाने खातिर कुलबुलाये लागल कि आखिर इनका लोग के एमबीबीएस के डिग्री मिलले कइसे रहे. एक बेर हम अंगरेजी के टेलीगराफ अखबार में एकर खबर पढ़ले रहीं. बीस-बाइस साल पुरान बात रहे. बहुत कुछ भुला गइल रहीं. उहे बात जाने खातिर पेपर कटिंग खोजत रहीं. देश दीपक पूछले, का मिल गइल ? भारतेंदु कहले, हां, संजोग से मिल गइल. कम्पटिशन में फेल, टाटा के कोटा से डाक्टर देशदीपक पूछले, बाइस साल पहिले का छपल रहे ? भारतेंदु कहले, 1993 में मीसा भारती मेडिकल इंट्रेस के परीक्षा में बइठल रही. लेकिन ऊ पास ना भइली. कम्पटिशन में फेल भइला के चलते बिहार के सरकारी मेडिकल कौलेज में उनकर नांव ना लिखा पाइल. ओह घरी बिहार अउर झारखंड एक्के रहे. जमशेदपुर के महात्मा गांधी मेडिकल कॉलेज में टाटा कंपनी के कोटा रहे. लालू जी ओह घरी बिहार के मुख्यमंत्री रहन. बिहार में के कहो, पूरे देश में उनका नांव के डंका बाजत रहे. टाटा कंपनी भी लालू जी के अदब मानत रहे. टाटा मनेजमेंट के कोटा पs मीसा भारती के महात्मा गांधी मेडिकल कौलेज में एडमिशन हो गइल. लालू जी के चलती के कवनो सीमा ना रहे. ऊ अपना बेटी के तs डाक्टरी में नांव लिखइबे कइले, मंतरी इलियास हुसैन के बेटी आसमा परवीन के भी एहिजे एडमिशन करा देले. ओह घरी लालू जी के सबसे करीबी नेता इलियास हुसैन रहन. मीसा भारती अउर आसाम परवीन जमशेदपुर के एजीएम मेडिकल कौलेज में डाक्टरी पढ़े लागल लोग. ओह घरी जमशेदपुर के एसपी रहन अजय कुमार (बाद में नेता अउर सांसद बनले). जब ऊ पटना में तैनात रहन तs लालू जी उनका पs बहुत भरोसा करत रहन. एसपी अजय कुमार के मीसा भारती के लोकल गारजियन बनावल गइल रहे. 1998 में लालू जी आपन एक अउर बेटी रोहिणी आचार्या के टाटा कोटा से महात्मा गांधी मेडिकल कौलेज में नांव लिखवले रहन. मीसा भारती के टॉप करे पs बिबादभारतेंदु एक बेर अखबार के कतरन देखले, फेन कहले, बाद में मीसा भारती के सुरक्षा के हवाला दे के पटना मेडिकल कौलेज अस्पताल में ट्रांसफर कर दिहल गइल. ओह घरी राबड़ी देवी बिहार के मुखमंतरी रही. जब मीसा भारती के पीएमसीएच में ट्रांसफर भइल तs बिबाद खाड़ा हो गइल. आरोप लागल कि सरकार के प्रभाव में ई ट्रांसफर कइल गइल बा. मीसा भारती बिना कम्पटिशन पास कइले बिहार के सबसे बड़का मेडिकल कौलेज में डाक्टरी पढ़े लगली. 1999 में जब एमबीबीएस फाइनल ईयर के परीक्षा भइल तs मीसा भारती टॉप कर गइली. उनका गायनोकोलॉजी अउर इनटी में डिस्टिंक्शन मिलल रहे. जब ई रिजल्ट निकलल तs हंगामा खाड़ा हो गइल. फाइनल इयर के लइका आरोप लगावे लगले कि पढ़े में अतिसाधारण मीसा भारती टॉप कइसे कर गइली ? विरोधी दल भी एकरा के मुद्दा बना लेलस. बिपक्ष आरोप लगा देलस कि मुखमंतरी राबड़ी देवी के खुश करे खातिर पीएमसीएच के डाक्टर मीसा भारती के टॉप करा देले. मीसा भारती के इएनटी (कान, नाक, गला) में डिसटिंक्शन मिलल रहे. ओह घरी पीएमसीएच में इएनटी के हेड रहन डाक्टर बी पी साहा. जब उनका से मीसा भारती के रिजल्ट पs सवाल कइल गइल तs ऊ कहले, मीसा भरती कबो बिरिलिएंट एस्टूडेंट ना रही. लेकिन जमशेदपुर से पीएमसीएच अइला के बाद उनका पढ़ाई में सुधार भइल रहे. टैलेंटेड लइका भइले दरकिनार मीसा भारती के रिजल्ट के बिबाद बढ़ल तs पटना यूनिभरसिटी के भाइस चांसलर के सफाई देवे के पड़ल. ओह घरी पीएमसीएच पटना यूनिभरसिटी में रहे अउर भाइस चांसलर रहन पोरफेसर नासिर हसन. भाइस चांसलर कहले, मीसा भारती के रिजल्ट में कवनो गड़बड़ी नइखे. ऊ लगाताकर बढ़िया नम्बर ले आवत रही. लेकिन एह बिबाद से पीएमसीएच के कुछ डाक्टर खुश ना रहन. केहू के बैक डोर से टॉप करवे के आरोप से कौलेज के परतिस्ठा खराब होत रहे. ओह समय में पीएमसीएच के प्रिंसपल रहन डाक्टर डीपी सिन्हा. एह संबंध में जब उनका से सवाल पूछल गइल तब ऊ कहले, ई परीक्षा के आयोजन हमनी के नइखे कइलीं जा. एह मामला में यूनिभरसिटी परशासन से पूछे के चाहीं. मीसा भारती के कॉपी एक्सटरनल एक्जामनर जांच कइले बाड़े. मीसा भारती के टॉप करे पs उनकर एगो बैचमेट कहले रहन, एह घरी एमबीबीएस के फाइनल परीक्षा में टैलैंटेड लइकन के अस्थान नम्बर 11 से शुरू होला. एक से दस नम्बर तक भीआइपी के बेटा-बेटी खातिर रिजरभ रहे ला.\nकांगरेसी मुखमंतरी के बेटी भी कइले रही टॉप जब मीसा भारती के टॉप होखे पs बिबाद बढ़तल तs पीएमसीएच के डाक्टर एगो अउर कहानी सुनवले रहन. 1980 के दशक में कांग्रेस पाटी के एगो मुखमंतरी रहन. उनकर लड़की पीएमसीएच में पढ़त रही. जब फाइनल इयर के रिजल्ट तइयार भइल तs मुखमंतरी अचरज में पड़ गइले कि उनकर लइकी टॉप कर रहल बाड़ी. मुखमंतरी खुश होखे के बदले परेशान हो गइले. ऊ जानत रहन कि अगर रिजल्ट निकली तs हंगामा खाडा हो जाई. ऊ पढ़े में ठीक रही लेकिन अतना तेज ना रही कि टॉप कर जास. तब मुखमंतरी भाइस चांसलर के फोन कर के कहले कि उनका लइकी के रिजल्ट दोसरा पोजिशन पs कर दिहल जाव. ओग घरी कांग्रेस के मुखमंतरी लोग कवनो बिबाद में ना फंसल चाहत रहन काहे से कि आलाकमान के तुरंते कुर्सी छोड़े के फरमान आ जात रहे.1999 में पीएमसीएच के डॉक्टर लोग बतवले रहे कि कुछ साल पहिले बिहार के शिक्षा मंतरी के भाई के भी पैरबी के चलते ढेर-ढेर नम्बर दिहल जात रहे. डिगरी के बाद भी डाक्टरी ना करे पs सवाल आरोप लगावल जाला कि मीसा भारती के पढ़ाई से ना बलिक पैरवी से टॉप करावल गइल रहे. एही से ऊ रोगी के इलाज ना करस. पूर्व मंतरी इलियास हुसैन के बेटी आसमा परवीन मीसा भारती संगे पढ़ल रही. दूनो लोग में बहुत दोस्ती भी बा. आसमा परवीन डाक्टरी के पढ़ाई के बाद बिहार सरकार के अस्पताल में डाक्टर बहाल भइली. ऊ हाजीपुर अस्पताल में तैनात रही. आसमा के मीसा भारती से अतना दोस्ती रहे कि ऊ आपन किलनिक के नांव मीसा किलनिक राख देले रही. 2020 के बिधानसभा चुनाव में आसमा परवीन जदयू के टिकट पs महुआ से चुनाव लड़ल रही. लेकिन राजद के मुकेश कुमार रौशन उनका करीब नौ हजार भोट से हरा देले रहन. आसमा परवीन भी टाटा के कोटा से डाक्टर बनल रही लेकिन ऊ परैकटिस कइली. जब कि एमबीबीएस में टॉप करे वला मीसा भारती आज ले डाक्टरी काहे ना कइली ? कोरोना महामारी के बीच इहे सवाल पs आज राजनीतिक घमासान मचल बा. (लेखक अशोक कुमार शर्मा वरिष्ठ स्तंभकार हैं. यह उनके निजी विचार हैं.)


टटका खबर, सोमार, २६ जुलाई – Anjoria\nटटका खबर, सोमार, २६ जुलाई\nजुलाई 26, 2010 टटका खबर, भोजपुरी समाचार\nश्रद्धांजलि दे के मानसून सत्र के पहिला दिन के काम पूरा\nसंसद के मानसून सत्र के आजु पहिलका दिन रहे आ परम्परा का मुताबिक पिछला सत्र आ एह सत्र का बीच मरल लोग के श्रद्धांजलि दे के सदन स्थगित कर दिहल गइल. पूर्व उपराष्ट्रपति भैरो सिंह शेखावत, बिहार से सांसद दिग्विजय सिंह, आ एगो पूर्व सांसद रामसागर के निधन पर शोक प्रकट कइल लोग. आजु कारगिल विजय के ११ वीं वर्षगाँठ पर कारगिल युद्ध के शहीद सैनिकनो के श्रद्धांजलि दिहल गइल. एह बीच नक्सल हमला में मारल गइल सीआरपी जवाननो के याद कइल गइल.\nमन के बाति जुबान पर आइल\nसीबीआई का दुरुपयोग के सवाल पर प्रधानमंत्री पत्रकारन से कहले कि सीबीआई कांग्रेसी ब्यूरो आफ इन्वेस्टिगेशन ना ह. ऊ अपना हिसाब से काम करेला. कहलन कि सोहराबुद्दीन के मामिला के जाँच ओकरा के कोर्ट का आदेश से मिलल बा. अब प्रधानमंत्री देश के सम्मानित पदाधिकारी हईं उहाँ से बहस के करी. बाकिर सीबीआई के कारनामा पूरा देश देखले बा लालू का मामिला में, मुलायम का मामिला में, मायावती का मामिला में, बूटा सिंह का मामिला में, हवाला काण्ड का मामिला में वगैरह. कवन कवन मामिला गिनावल जाय?\nकेरल के मुख्यमंत्री मुस्लिम कटघरा में\nकेरल के मुख्यमंत्री वी एस अच्युतानन्दन कहले बाड़े कि पापुलर फ्रंट अपना सांप्रदायिक आ विघटनकारी कार्यकलापन से केरल के मुस्लिम बहुल राज्य बनावे का जुगत में लागल बावे. उनका एह बयान का बाद सेकूलर नेता आ मुस्लिम संगठन उनकर विरोध कइल शुरु कर दिहले बाड़न. जबकि हालही में पापुलर फ्रंट समर्थक एगो इसाई शिक्षक के हाथ काट दिहलन काहे कि ऊ इम्तिहान में अइसन सवाल पुछले रहे जवना से मुस्लिम भावना आहत भइल रहे. कांग्रेस नीत यूडीएफ एह बयान के मुख्यमंत्री के चाल बतवले बा कि ऊ हिन्दू कार्ड खेलल चाहत बाड़न. भला बताईं, हिन्दुस्तान में मुस्लिम कार्ड केहू खेले हिन्दू कार्ड केहू कइसे खेल सकेला?\nदू महीना का भितरे पाँच हाली बच्चा जनत बाड़ी बिहार के कुछ महिला\nजनकल्याण के सरकारी योजना में कतना लूट खसोट होला एकर अनुमान एह बात से लगावल जा सकेला कि बिहार में करीब तीन सौ औरत जननी सुरक्षा योजना के नाजायज लाभ उठावे खातिर साठ दिन का भितरे पाँच गो तक बच्चा जन दिहली. डाक्टर से ले के सिविल सर्जन तक ओह बाति के प्रमाणितो कर दिहले आ ओह औरतन के कुल मिला के करीब साढ़े छह लाख रुपिया से बेसी के अनुदानो दे दिहल गइल. अब बड़ा बाबू कतना खइलें आ सिविल सर्जन कतना ई त सीबीआईओ पता ना लगा पाई. दयाशंकर का खाली बलिये में होले?\nरक्षा मंत्रालय ऊ कानून देखावे जवना चलते औरतन के सेना में बहाली ना हो सके\nसुप्रीम कोर्ट रक्षा मंत्रालय से सवाल पूछले बिया कि ऊ कानून देखावल जाव जवना में कहल गइल बा कि औरतन के सेना में स्थायी कमीशन पर बहाल ना कइल जा सके. न्यायमूर्ति जे एम पंचल आ न्यायमूर्ति ज्ञान सुधा मिश्रा कहले बा लोग कि सेना एक्ट १९५० के धारा १२ संविधान के धारा १४ का खिलाफ बा. एडीशनल सालिसीटर जनरल पराग त्रिपाठी के तर्क रहे कि संविधान के धारा ३३ का तहत ई व्यवस्था मिलल बा.\nइन्टरसेप्टर मिसाइल के सफल परीक्षण\nभारत आजु उड़ीसा का तट पर व्हीलर द्वीप से आपने बनावल इन्टरसेप्टर मिसाइल के सफल परीक्षण कइलसि. पहिले अग्नि मिसाइल छोड़ल गइल आ जब राडार से ओकर सिग्नल सत्तर किलोमीटर दूर राखल व्हीलर द्वीप पर मिलल त इन्टरसेप्टर मिसाइल छोड़ दिहल गइल जवन बीचे अकास में पृथ्वी मिसाइल के रोक दिहलसि.\nयूपी के सिपाहिये उखाड़ ले गइले एटीएम\nयूपी के राज्यमंत्री अवधेश वर्मा के सुरक्षा में नियुक्त सिपाही अपना दू गो साथियन के लेके शाहजहाँपुर सदर थाना इलाका में कार्पोरेशन बैंक का एटीएम का सोझा टाटा मैजिक खड़ा कर के चौकीदारन के पिटाई कइलस आ एटीएम उखाड़ के लाद ले गइल. बिजली के तारो काट दिहले रहे ऊ सिपाही बाकिर ओकरा पता ना रहे कि कैमरा ओकर फोटो ले लिहले बा. बाद में पुलिस दू गो सिपाहियन के गिरफ्तार कर लिहलसि. तीसरका भागे में सफल रहल. एगो सिपाही का कोठरी से एटीएमो बरामद कर लिहल गइल. ओकनी खातिर सबले दुख के बाति ई रहल कि ओहमें राखल आठ लाख चौवन हजार सात सौ रुपिया ऊ चोरसिपाही ना निकाल पवले.\nनेपाल में राजनीतिक अनिश्चितता के दौर\nनेपाल के दुर्भाग्य बा कि दू दू हाली वोट डलवला का बावजूद केहू के प्रधानमंत्री नइखे चुनल जा सकल काहे कि सबसे बेसी वोट पावे वाला माओवादी प्रचण्डो के एतना वोट नइखे मिल पावत जवना से ६०१ सदस्य वाली संविधान सभा में उनकर स्पष्ट बहुमत साबित हो पावे. नेपाली कम्यूनिष्ट पार्टी चुनाव में शामिल नइखे होत आ ८५ सदस्य वाला मधेशी समूह आपन माँग मनवावे का चक्कर में बा आ जे मानी ओकरे के वोट दी. आजु वोट पड़े वाला रहल ह बाकिर ओहमें देरी हो रहल बा.\nब्याज दर बढ़े का अनेसा से शेयर बाजार में बिकवाली के दिन\nरिजर्व बैक काल्हु २७ तारीख के एक बेर फेर ब्याज दर में बढ़ोतरी कर सकेला एह अनेसा से आजु शेयर बाजार का सेन्सेक्स में १२९ अंक के गिरावट देखे के मिलल. वइसे एह गिरावट के खास कारण रहल स्टेट बैंक आ मारुति सुजुकी इण्डिया के शेयरन में बिकवाली. वइसे गिरावट हर सेक्टर में देखल गइल. स्माल आ मिडो कैप में गिरावट आइल बा.\nभारतीय खेल के गन्दा चेहरा हउवन सुरेश कलमाडी. ई बाति परगट सिंह कहले बाड़न. परगट हाकी इण्डिया के अध्यक्ष के चुनाव लड़त बाड़न. ऊ कलमाडी पर आरोप लगवले बाड़न कि कलमाडी ८३ साल के विद्या स्टोक्स के अध्यक्ष बनवले राखल चाहत बाड़न जवना से हाकी पर उनकर पकड़ बनल रहो. कहलन कि अगर मौजूदा प्रबन्धन जीत जात बा त एकरा के हॉकी कलमाडी कहल बेसी ठीक रही हॉकी इण्डिया कहल ना.\nकोलम्बो में हो रहल दुसरका टेस्ट के टॉस जीत के श्रीलंका बल्लेबाजी करे के फैसला कइले बा. भारत का तरफ से युवराज सिंह आ गौतम गंभीर घवाहिल हो गइला का चलते एह मैच में नइखन खेल पावत. श्रीलंका के टीम गेंदबाजन के कमजोरी से आहत बा. मुरलीधरन रिटायर हो गइले आ लसित मलिंगा के शामिल नइखे कइल जा सकल.\nटटका खबर, अतवार, २५ जुलाई\nटटका खबर, मंगल, २७ जुलाई


बजरंग फिल्म के म्यूजिक से हिट भइलें ओम झा – Anjoria\nबजरंग फिल्म के म्यूजिक से हिट भइलें ओम झा\nभोजपुरी के गीत संगीत के मिठास सगरी दुनिया पसंद करेले. कहीं त भोजपुरी अपना गीते संगीत से जानल जाले. भोजपुरी फिलिम बजरंग हिट भइल त ओकरा संगीत संगे संगीतकार ओमो झा मशहूर हो गइलें. आजु हर ओर ओम झा के संगीत के चरचा होखत बा. पिछला दिने ओम झा से बात करे के मौका मिलल त ओह बातचीत के सार संक्षेप एहिजा पेश बा.\nओम झा सिनेमा में केहू के आपन गुरू ना मानस. कहलें कि “अकेला चला था सफ़र में………साथी मिलते चले गए “. मुंबई अइलन त सबसे पहिले संगीत सिखलन. पहिला एलबम कइलन त ओहमें कुमार सानू, शान, जसपिंदर नरूला, अनुराधा पौडवाल वगैरह गायक-गायिका रहलें बाकिर ऊ आजु ले रिलीज नाहो पावल. ओकरा बाद कल्पना अउर बाबुल सुप्रियो के हिंदी एलबम कइलन. भोजपुरी सिनेमा में डेग धराइल फिलिम “सीता” के संगीत से. एह फिलिम में कृष्णाअभिषेक आ रानी चटर्जी मुख्य कलाकार बाड़ें आ एह फिलिम के गाना “चना जोर गरम” अधिका प्रचलित भइल.\nसिनेमा का अलावे ओम झा अनेके धार्मिको एलबमन में संगीत दिहले बाड़न जवना में “भगवन बनल बा नचनिया”,”जय हो बाला जी”,”मेरे नैनों में बस गए श्याम” बढ़िया साबित भइली सँ. एगो दोसर एलबम “बतवा कैसे रतिया कटी” वीनस रिलीज कइले रहे. सिनेमा भोजपुरी में “घर का चिराग”,”गौरी शंकर”,”झुमकी”,”हम है धरम योद्धा”, “बजरंग”, “लाल दुप्पटे वाली” अउर “क्षत्रिय” के संगीत दिहले बाड़न ओम झा.\nबजरग फिलिम के संगीत खातिर ओक झा के बेस्ट म्यूजिक डाइरेक्टर के अवार्ड मिलल. बतवलन कि बजरग के संगीत ला बहुते संगीतकारन से बातचीत होत रहे बाकिर जब ओम झा फिलिम के टाइटल सांग “बजरग वीर जब बन जाये ” सुनवलन त उनुका के तुरते फाइनल कर लिहल गइल. एह खातिर ओक झा पवन सिंह, निर्माता जे पी सिंह, निर्देशक नंद आ पिंटू के बहुते आभार जतवलें. इहो कहलें कि बजरंग फिलिम में बुल्ली पाण्डेय के भूमिका करे वाला रमेश दुबे के सलाह बहुते काम आइल. अवार्ड दिहला खातिर ओम झा रिलायंस बिग टीवी आ ईशा टीवी के धन्यवाद दिहलें.\n१४ सितम्बर के सगरी हिन्दुस्तान में देखावल जाई ‘गंगादेवी‘\nअपना खलनायकी से दर्शकन के दिल जीते के भरोसा बा बिपिन सिंह के


भविष्य के सुपर स्टार बने जा रहल बाड़न छोटू छलिया – Anjoria\nभविष्य के सुपर स्टार बने जा रहल बाड़न छोटू छलिया\nभोजपुरी सिनेमा में लोक गायक अभिनेता हमेशा से सुपर स्टार बनत आइल बाड़न. जइसे कि मनोज तिवारी, दिनेश लाल यादव निरहुआ, आ पवन सिंह. अब एगो अउरी लोकगायक के नाम एह सूची में सुर स्टार का तरह जुड़े जा रहल बा, छोटू छलिया के. छोटू छलिया के आवे वाली फिल्म ” हो बा जवानी अब जियान ए राजा जी” के फर्स्ट लुक जेही देखल सभे कहल कि छोटू छलिया के सुपर स्टार बने से केहू ना रोक पाई. छोटू छलिया के एगो गाना “हाय रे होठ लाली” एक जमाना से यूपी आ बिहार के भोजपुरी प्रेमियन का जुबान पर चढ़ल बा. जहें जाले छोटू छलिया तहें उनकर प्रशंसक उनुका के घेर लेलें आ फरमाइश होखे लागेला एक बेर फेर से “हाय रे होठ लाली” के. “होत बा जवानी अब जियान ए राजाजी” फिल्म में छोटू छलिया एगो लफंगा ड्राइवर के किरदार कइले बाड़न जवन सभकर मन मोह ली. छोटू छलिया के एगो अउरी फिल्म आवे जा रहल बिया ” आजा ओढ़निया तान के” जवना में ऊ एगो कालेजिया विद्यार्थी के किरदार कइले बाड़न. छोटू छलिया के कहना ह कि गवनई उनुका खातिर पैशन ह आ प्रशंसकन के प्यार एह पैशन के अउरी मजबूत बना देला.\nOne thought on “भविष्य के सुपर स्टार बने जा रहल बाड़न छोटू छलिया”\nHariramPatel कहते हैं:\nअगस्त 12, 2015 को 12:04 पूर्वाह्न पर\nछोटू छलिया वेरी नाइस गायक मुझे उनकी आवाज अच्छी लगती हे आई लव यू छोटू छलिया धूम मचा दो दुनिया पे


Bhojpuri Spl: आधि-आधि रतिया के कुहुके कोयलिया... गजबे होखेला भोजपुरिया बिरह गीत!\nTMC के नारे पर बीजेपी ने कहा- 'बंगाल अपनी बेटी चाहता है, बुआ नहीं'\nइन 8 राज्यों में खुलेंगे खिलौने के मैन्युफैक्चरिंग क्लस्टर, मिलेंगे रोजगार\nएयर स्ट्राइक के डर से उबरा नहीं PAK!2साल में एयर डिफेंस पर खूब किया खर्च\nबंगाल चुनाव से पहले बिहार में सियासत तेज, RJD के दावे पर JDU का शायराना मिजाज\nरवीना की बेटी राशा ने मम्मी को कराया प्राउड फील, हासिल की ब्लैक बेल्ट\n1962: The War in The Hills Review: कमजोर कड़ियों ने किया बंटाधार\nराखी की मां के इलाज के लिए आगे आए सोहेल खान, बोले- जरूरत हो तो कभी भी कॉल करें\nदिल्ली पुलिस के एएसआई ने पीसीआर वैन में खुद को गोली मारकर आत्महत्या की\nबीजेपी सांसद मनोज तिवारी ने ममता बनर्जी पर साधा निशाना, कही ये बात\nUP News: वाराणसी के संत रविदास मंदिर में नेताओं की क्यों लगी भीड़! जानिए वजह\nUP: मायावती ने राज्य सरकारों से संत रविदास के बताए रास्ते पर चलने की अपील\nपंचायत चुनाव से पहले स्टांप की कालाबाजारी रोकने को सरकार ने लिया बड़ा फैसला\nप्रेमी जोड़े को परिवार से नहीं मिली शादी की इजाजत तो उठाया ये कदम\nपायलट और गहलोत के बीच घटने लगी दूरी?2साल बाद एक ही हेलिकॉप्टर में होंगे सवार\nबिहार में नौकरियां, 1200 हाईस्कूल और कॉलेजों में लाइब्रेरियन की नियुक्ति जल्द\nबिहार: 1 मार्च से पहली से पांचवीं कक्षाएं शुरू होंगी,जान लें ये जरूरी गाइडलाइन\nPhotos: महंगाई का ऐसा विरोध देखा है कहीं, क्रिकेटर ने लगाया शतक तो मिला अवॉर्ड\nMP में 800 से ऊपर पहुंचे रसोई गैस के दाम, जानिए कितने में मिल रहा LPG सिलेंडर\nबारातियों से ठसाठस भरी बस हादसे का शिकार,2की मौत, 36 घायल\nStudy: शराब-तंबाकू खाने वालों को कोरोना नेगेटिव होने में लगता है ज्यादा समय\nगंदगी फैलाने वाले कुत्ते को झाड़ू मारने पर दो गुटों में खूनी संघर्ष,9 लोग घायल\nमिलिये, हमीरपुर की 21 साल की बस ड्राइवर नैंसी से, देखें VIDEO\nHimachal Weather: ऊना में 14 साल का रिकॉर्ड टूटा, लाहौल-रोहतांग में गिरी बर्फ\nखशोगी हत्याकांड: नाजुक मोड़ पर पहुंचा सकता है अमेरिका और सऊदी का रिश्ता\nExplained: अमेरिका ने क्यों किया गृहयुद्ध में झुलस रहे सीरिया पर हमला?\nFAU-G खेलने वालों के लिए खुशखबरी! गेम में जल्द मिलेगा Team Deathmath मोड\nटॉय फेयर का कुछ अलग होगा अंदाज, पारंपरिक खिलौनों में दिखेंगे देश के रंग\nफ्लाइट में बिना सामान यात्रा करने पर टिकट में मिले छूट- DGCA का सर्कलुर\nIndia Toy Fair 2021: PM नरेंद्र मोदी ने किया पहले 'इंडिया टॉय फेयर' का उद्धाटन\nभोजपुरी में एक से बढ़के एक बिरह के गीत बड़ुए, जेकरा सुन के दिल फाटे लागेला. केहु गांव से बाहर बा त ओकरो खातिर गीत त केहु प्रेमी से दूर बा त ओकरो खातिर. माने कि अइसन कवनो बिछोह नइखे, जेकरा पर भोजपुरी में गीत नइखे.\nLast Updated: February 12, 2021, 8:30 PM IST\nजाड़ के बीच से चुपे-चुपे गरमाहट आइल शुरू हो गइल बा..घर में रह त ठंडा पहिलहीं नियर लागता. त बहरी घामा ढेर देरी ले बइठल नइखे जात..सुरूज भगवान के किरिन देरी ले बरदास्त नइखे होत. पछुआ के सरसराहट भी शुरू हो गइल बा... लागता कि बउराहट के मौसम दस्तक दे देले बा. आम के फेंड़ पर मोजरि के सुरसुराहटो बढ़ि गइल बा..अइसन मोका पर गांव ढेरे इयादि आवेला. ईहे मौसम ह, जब मधुमाखी सरसों-तीसी के फूलन पर कुछु ढेरे मंडराए लागेलीस. मधु बनावे के उहनी के प्रक्रिया एही घरी तेज हो जाला..\nसरेह सरसों, तीसी, रहरि, बरे, बूंट आदि के फूल के गंध से गंउजाइल बा..त मधुमाखी भाला काहें ना आवस. अइसन माहौल में कोयल के कूक त जइसे करेजा में हूक में बढ़ा देले...एह हूक के महेंदर मिसिर के एह गीत में महसूस करीं...\nआधि-आधि रतिया के कुहुके कोयलिया\nराम बैरनिया रे भइले ना.\nमोरा अंखिया के नीनिया\nराम बैरनिया भइले ना..\nबसंत के हवा बिरहे बढ़ावे ले. गांव-घर में पिया बाड़े त ठीक...बाकिर भोजपुरी माटी के अइसन भागि कहां. खेती-किसानी से पेट त भरि सकेला, बाकिर जिनगी के बाकिर जरूरत भला कइसे पूरा होई. त पिया जी के परदेस जाहीं के परी. अब परदेस में बइठल पिया एह बासंती बयार में इयादियो ना करिहें, त जियरा के का हालि होई? स्वाधीनता आंदोलन में सक्रिय रहले महेंदर मिसिर के करेजो एह दरद के समझत रहे, तबे त उनुका कलम के नोकि से ई भाव निकलल बा,एही गीत में बसंत के बीच बिरह से झुलसत गिहथिन के दरद देखीं...\nपिया परदेसी ना पतिया पेठवलन\nराम मलेरिया भइले ना..\nमोरा छतिया के कोरिया\nराम अनेरिया भइले ना\nमहेंदर मिसिर इहवें नइखन रूकत, उनुकर कलम के कमाल देखीं...\nपुरूब के देसवा गइले,\nनिरमोहिया भइले ना\nकान्हा दागा देके गइले\nनिरमोहिया भइले ना..\nभोजपुरी माटी के संकट रहल बा बिरह, एह बिरह के वजह रहल बा, भोजपुरी माटी में रोजी-रोजगार के कमी. भोजपुरी के बिरह गीतन से गुजरला के बाद एगो विचार बहुते शिद्दत से उठेला. आखिर भोजपुरी इलाका के मेहरारून के सुभाव में बागीपन नइखे, कम से कम घर-परिवार के प्रसंग में त एकदमे नइखे. धेयान दीं, बलिया के शोहरत ओकरा बागीपन, खरा बोली और एक सीमा तक अइँठन के वजह से बा, बाकिर देखबि कि इहां के मेहरारून में ऊ बागीपन नइखे. सोशल मीडिया के जमाना में नारी विमर्श बढ़ि गइल बा. सोशल मीडिया देखीं त ज्यादेतर मेहरारू लोग आपाना हाथ में विद्रोह के मशाल लेले बा. उनुका नजर में बिरह आदि पिछड़ापन बा, बाकिर भोजपुरी में बिरह जइसे सौंदर्य के नया उपमान रचता.\nचूंकि बसंत सौंदर्य, प्यार, स्नेह, बउरहट के ऋतु ह, त जाहिर बा कि बिरह के रंग ओही ऋतु में ज्यादे लउकी. एह में देखीं, काताना किसिम के सौंदर्य बा. भोजपुरी के एगो लोकगीत देखीं. भोजपुरी मेहरारू सुभाव से शर्मीला हई लोग. बाकिर उनुको करेजे में एगो चाहत बा, कि जेकरा के ऊ पसन करेली, ऊ कम से कम उनुका ओरि ताकियो त देउ. तनी एह चाहत के देखीं...\nरसिया तू हउअ के कर, हमरो पे तनिका ताक.\nबहुते नजर फेरवल हमरो पे तनिका झांक..\nकलियन के सेज राख पत्ता से हवा कर द.\nहम प्रेम रोगी बानीं, तनिका त दवा कर द..\nभोजपुरी-मैथिली लोकगीतन के आपाना सुमधुर कंठ से नया वितान रचे वाली शारदा सिन्हा जी के एगो मसहूर गीते के बोल बा...\nकोयल बिन बगिया ना सोभे राजा.\nजइसे कोयल बिना बगिया ना सोभे ले\nओइसहीं घर बिना घरनी के ना सोभे ला.\nभोजपुरी इलाका में जब भउजी बाति से चिउंटी काटेली, कनिया कनखि से देखेली आ ओलवारे माई-मइया चुटकी लेबे लगली, समझि जाईं कि भोजपुरी माटी में बसंती बयार बहे लागलि बिया. आखिर अइसन होई काहें ना, जब पूरा मौसमे एही महक से पाटा गइल बा. तनी देखीं एह लोकगीत के...\nआम मोजराई गइले\nबसंत आवेला त भोजपुरी माटी के चांदनी रात कइसन लागेले, ओकर सोभा कइसन होला. ई त भोजपुरी माटी के लोगे जानी. चांदनी के सुभाव ह शीतलता, बाकिर बसंत के इहे चांदनी आपन शीतलता तब खो देली, जब पिया चाहें प्राण प्यारी लगे ना होखसु. एह गीत में भोजपुरी माटी के विरहिणी के दरद कइसे अभिव्यक्त भइल बा...\nचननिया छिटकी मैं का करूँ गुंइया\nपिया का संदेस भेजूँ गुंइया\nबिरहि के दरद से भोजपुरी लोकगीत खूब भरल बा. ओह दरद में मौसम और माहौल के गजब-गजब रूप लउकेला. बिरहिन के दरद रऊंआ तब बूझबि, जब रऊंआ समझबि कि जब पीपर के पेड़ से बसंत के भोर में झुरझुर बहे वाली हवा के तासीर कइसन होला. बिरहिन के दुख तब अउर बढ़ि जाला, जब घरे पिया नइखे. आ दुआरे-पिछवारे के पीपर गांछि के नीचे बिरहिन के ससुर भा बाबूजी सुतल बाड़े. ऊ चाहियो के लाजे-लेहाजे ओकर हवा ना खा सकेले. तनी एह भाव के देखीं...\nमोरा पिछुअरिया पीपर बिरिछवा\nआइ गइले सुखनीन.\nभोजपुरी लोकगीत में बसंत के माहौल के अद्भुत-अद्भुत वर्णन बा. जब महुआ चूए लागेला, ओकर मदहोस करे वाला गंध कइसे बउराहट बढ़ावेला, ओह महुआ के बिने जाए वाली सखी लोगन के का भाव होला, एह लोक रचना में देखीं...\nमधुर-मधुर रस टपके, महुआ चुए आधी रात\nबनवा भइल मतवारा, महुवा बिनन सखी जात.\nभोजपुरी बासंती बयार के बात बिना भउजाई के चरचा के पूरा ना हो सकेला. भोजपुरी इलाका में भउजाई के स्थान हंसी-मजाक के त खूबे बा. कइ बार प्यारी से बात करे खातिर भउजाईए जरिया बनेली. बहरहाल भोजपुरी के एह लोक रचना में देखीं, कइसे रचनाकार भउजाइ के सौंदर्य के प्रकृति आ सरेह के सुंदरता से तोख देता...\nपूसवा में फुले सरसइया हो लाल\nभउजी के मुँहवा पियरइले हो लाल.\nबंकिम चंद्र जी आपाना मसहूर गीत वंदेमातरम् में भारत माता के शस्य श्यामला कहले बाड़े. शस्य यानी फसल आ श्यामला माने कंचनार हरियाली से बनल सांवलापन. सही मायने में देखीं त बसंत के दिन में हमनीं के धरती माता हरियरी से अइसन भरि जाली, कि ऊ सांवरि लागे लागेली. ओह सांवलापन पर बीच में फूलल सरसों के पीयर आ तीसी के बैंगनी फूल अलगे डिजाइन बनावेला. अइसन माहौल में मन के बउराइल संभव बा, ओहि बउरहटि आ सौंदर्य के वर्णन से भरल बा भोजपुरी लोक साहित्य. ई भोजपुरी समाज के अनमोल थाती बा. बाजारवाद के दौर में एह थाती के संजोवल जरूरी बा. उम्मेद बा कि सौंदर्य, मोहब्बत आ बिरह के कोलाइडोस्कोप में एह के संजोवे के संकल्प रऊंआ सभ जरूर लेबि. (लेखक उमेश चतुर्वेदी वरिष्ठ स्तंभकार हैं.)\nप्रशांत किशोर बोले- अपनी ही बेटी चाहता है बंगाल, मेरा पुराना ट्वीट रखियेगा याद\nजसप्रीत बुमराह चौथा टेस्ट नहीं खेलेंगे, बीसीसीआई से मांगी छुट्टी\nउत्तर कोरिया से मुश्किल से निकले रूसी राजनयिक, घंटों चलानी पड़ी हाथगाड़ी\nअंतरराष्ट्रीय उड़ानें अभी नहीं होंगी शुरू, DGCA ने 31 मार्च तक बढ़ाई रोक


उत्तर प्रदेश हिंदी संस्थान के फेर से सक्रिय बनावे के माँग – Anjoria\nउत्तर प्रदेश हिंदी संस्थान के फेर से सक्रिय बनावे के माँग\nMay 29, 2012 उत्तर प्रदेश हिंदी संस्थान\nसाहित्य अकादमी, दिल्ली के उपाध्यक्ष विश्वनाथ प्रसाद तिवारी प्रदेश के मुख्यमंत्री के चिट्ठी लिख के माँग कइले बाड़न कि हिंदी संस्थान के फेर से सक्रिय कइल जाव, तय भइला का बाद रद्द पुरस्कारन के दिहल जाव आ आवे वाला दिनो में एह पुरस्कारन के जारी राखल जाव. हिंदी संस्थान के पुरस्कारन के सबले बड़का खासियत रहे कि ई पुरस्कार अखिल भारतीय स्तर पर दिहल जात रहुवे आ अहिन्दीओ भाषी इलाकन के हिंदी लेखकन के दिहल जात रहे. कहले बाड़न कि जवन समाज अपना लेखक कलाकारन के सम्मान कइल छोड़ देला ऊ समाज गँवे गँवे खतम हो जाला.\nसाल २००९ १० में दिहल जावे वाला एक सौ पुरस्कारन के फैसला एगो विधिवत गठित समिति सर्वसम्मत तरीका से कइले रहुवे. एह समिति में तब के मुख्य सचिव, भाषा सचिव, संस्थान के अध्यक्ष, लखनऊ विश्वविद्यालय के कुलपति, आ लेखकन में बालशौरी रेड्डी, कामतानाथ, ओम प्रकाश वाल्मीकि आ विश्वनाथ प्रसाद तिवारी शामिल रहलें. बाकिर सरकार तीन गो पुरस्कारन के छोड़ बाकी सगरी पुरस्कार रद्द कर दिहलसि. कहल त कुछ ना गइल बाकिर हवा में बात इहे रहल कि पुरस्कृत लेखकन में दलित लेखकन के संख्या कम रहला आ लोहिया, लिमये, आ दीनदयाल का नामन पर पुरस्कार दिहला का चलते एहनी के रद्द कर दिहल गइल रहे.\nडा॰ विश्वनाथ प्रसाद तिवारी गोरखपुर विश्वविद्यालय के हिंदी विभाग के विभागाध्यक्ष पद से रिटायर हो चुकल बानी.


उघार होत बेरा चिल्ल पों काहें —? – भोजपुरी साहित्य सरिता\nका जमाना आ गयो भाया ,सगरो उंगरी उठे लागल बा । जे लमहर फरीछ बनके डोलत रहल ह ,ओकरे उजरकी धोतिया पर छिटकी पड़ल देखात बा । कतनों टह टह बरत होखे धोतिया ,छिंटकिया त चमकिए जाले , छिपे ना । अचके ई छिंटकिया आइल कहाँ से , ई अभियो एगो रहस्य बा । का अबले तोपल ढांकल रहल हे भा ई टटका पड़ल हे , एकरो खोजबीन होखही के चाही । बाकि खोजबीन करी के , जे जे करे वाला बा , उ सभे कनई मे सउनाइल बा । अब कतनों जा के गंगा नहाय , न कनइये छुटत बिया , ना धोतिए फेर से उज्जर होखे वाली बिया । करइल के करियवा मटिया एक बेर चिपक जाले, फेर हाली छूटेले ना । धोवत – धोवत जुग लगि जाला , तब जाके जरी – मनी मद्धिम होखेला । फेर अब धोवत रही आ पेवना पोवत रहीं ।\nफेर सुनाता कि एगो अजबे बेमारी आइल बिया , कुछ लोग कहे लागल बा कि उ करइल वाली मटिया हमरे रहल ह , भलही ओकरा के केकरो खेत से निकार के लियावल गइल होखे । ओकर पेटेंट त हमरे नावें ह । हमरे मटिया सगरों छिटाइल बा , हमरे कहाई । केहू जबरी कुछू बूझो , एह मटिया के चरचा त हमरे से बा । हम ना रहित त एह मटिया के केहू न जान पवले रहत । एह मटिया के हम कहाँ कहाँ ना ले गइली ।\nभगेलू चच्चा ठीके क़हत रहलें कि जबले फुंसिया फोड़ा बनिके बथे ना लागे , तबले डागदर के लग्गे भला के जायल चाहेला । अब जब फोड़ा हो गइला पर डागदर के लग्गे केहू जाई , त डागदर बेचारा चीर – फाड़ करबे नु करी । फेर अब मइया बप्पा काहें नरियात बाड़ें । जब चीर फाड़ होखी त खून आ मवाद त निकलबे करी । अब काहें घिन बरत ह भाई , फुंसी के फोड़ा बनावत बेर सोचे के चाहत रहे । ढेर दिन से लोग भरम के बदरी मे तोपाइल, कुइयाँ के बेंग लेखा अपने के बरियार पंवरे वाला बूझत रहल ह , अब उघार होत बेरा कइसन चिल्ल पों ।\n“घरे भूँजी भाँग नाही , माई चललिन भरसाईं” वाली बतिया त हमनी लइकइये से सुन रहल बानी स । अब त देखहूँ के मिले लागल । अबहियों ढेर लोग भेंटला जेकर मंतर “जेकर लेहली कबों ना देहली , राउर लेके काहें पराईब , एजुगे बइठ मलाई खाइब” इहे बा । ई उहे लोग ह जेकरे घरे मुँह धोवेला पनियों मयस्सर ना होला , उहो बरतुहारी मे गइला पर मसहरिये पर बइठ के नहाये के जोहेला आ देह पोछेला मखमल के संगे नोकर । मसलन्द से कम पर बइठल ओके आपन बेइजती बुझाला ।\nइहे कूल्हि सोचत बगेदना माने मन बड़बड़ात, मुड़ी गोतले चलते चलत भगेलू चच्चा से टकरा गइल ।\n‘अन्हरा गइल बाड़े का रे बगेदना’ , देख के ना चल सकेले । दिन अछते टकरात चलत बाड़े ।\nनाही हो भगेलु चच्चा , आज भोरही से मगज खराब भइल बा । मनईन के उलटा सीधा जवन रहन हो गइल बा , उहे कूल्हि सोचत रहनी ह ।\nअरे बुड़बक ! तोरा के इ कवन रोग धराईल रे । इ रोगवा सोझबाग लोग के ना होखे के चाही । पहिले से इ रोग त मुखौटा लगावे वालन के होत रहे । तोरा कइसे हो गइल ?\nहमरा के कवनो रोग नईखे भगेलू चच्चा ! ढेर दिन से सुनत सुनत आज ना रह गइल ह । हमार मगज मराइल नइखे कि हम एह खचेडुवन के चक्कर मे पड़ी । इ कूल्हे आपन चेहरा चमकावे के फेरा मे रहेलन । आपन दुकान दौरी चलावे के फेरा मे रहेलन । एहनी के एकही गो सिद्धान्त बा – “बनल रहे जजमान चकाचक” आ बर मुवे चाहे कनिया , दक्षिना से काम !\nनीमन बुझले बचवा ! इ क़हत भगेलू चच्चा आगु खाति निकल लीहने ।


टटका खबर, कवनो खबर छूटे ना.7अगस्त – टटका खबर\nटटका खबर, कवनो खबर छूटे ना.7अगस्त\nकांग्रेस कोर समिति का बईठका में काल्हु तय कईल गइल कि गड़बड़ी का आरोप में घेराइल दिल्ली के मुख्यमंत्री शीला दीक्षित के पूरा बचाव कइल जाई आ उनुका इस्तीफा दिहले के जरूरत नइखे.\nबीस बरीस बाद लालू चहुँपले पटना के जेपी गोलम्बर. अपना पार्टी के विधायकन, नेता आ कार्यकर्ता लोग का साथे शनिचर का दिने ऊ बिहार सरकार का खिलाफ धरना दिहले. कहले कि एह सरकार के उखाड़ फेकीहे.\nवरुण गाँधी के नेवता नकार दिहले अन्ना हजारे. भाजपा सांसद वरुण गाँधी कहले रहले कि अन्ना चाहसु त उनुका आवास आ दफ्तर के आपन अनशन स्थल बना सकेले. अन्ना कहलन कि कवनो अइसन जगहा अनशन ना करीहे जवना पर केहू के नाम के ठप्पा लागल होखे.\nकाउंटी क्लब नार्थेम्पटनशायर का साथे दू दिन के अभ्यास मैच काल्हु बराबरी पर खतमहो गइल. पहिला पारी में भारत के बनावल 352 रन आल आउट के पीछा करत उतरी नार्थेम्पटनशायर सात विकेट का नुकसान पर 355 रन बना लिहले. एक तरह से देखल जाव त जीत नार्थेम्पटनशायर के भइल.\nनेपाल में भारी बरखा का चलते कोसी नदी के पानी बढ़ला का बाद कोसी बराज के छब्बीस गो गेट खोल दिहल गइल बा.\nपश्चिम चंपारण का बेतिया आ बगहा में गंडक के तेज कटाव से हालात नाजुक बन गइल बा.\nबिहार में लाखो परिवारन के इन्दिरा आवास बनावे खातिर विशेष शिविर लगा के पासबुक दिहल जाई जवना में तीस तीस हजार रुपिया जमा रही. जे लोग रुपिया लिहला का बाद आवास ना बनाई उनुका पर केस दर्ज करावल जाई.\nमुजफ्फरपुर रेल पुलिस पटना से किडनैप दू गो लड़िकन के बरामद कइले बिया आ किडनैपर के गिरफ्तार कर लिहल गइल बा.\nछपरा जिला के गंगाजली गाँव में संत गुरु कबीर साहब आ संतलोक वासी चन्द्रदीप राय के मूर्ति के अनावरण शनिचर का दिने कइल गइल.\nकैमूर जिला के मरहिया मोड़ का लगे एगो बस आ ट्रेलर का टक्कर से एक आदमी के मौत हो गइल आ छह जने घवाहिल हो गइले.\nउत्तर प्रदेश में एगो आभूषण व्यापारी समेत तीन लोग के हत्या का आरोप में फंसल यूपी के पशुपालन अउर डेयरी विकास मंत्री अवधपाल सिंह यादव अपना के बेकसूर बतावत इस्तीफा देबे से इन्कार कइले बाड़न.\nअदालत के आदेश का बादो पुलिस उत्तर प्रदेश के पशुपालन अउर डेयरी विकास मंत्री अवधपाल सिंह पर हत्या आ साजिश रचे के मुकदमा दर्ज नइखे कइले.\nपर्यटकन के स्वागत का तइयारी में लागल बा आगरा जहवाँ स्मारकन के चमकावल जा रहल बा, लक्जरी बस लांच कइल जा रहल बा, सिपाहियन के अंग्रेजी बोले के सिखावल जा रहल बा वगैरह वगैरह.\nउत्तर प्रदेश में खतरे का निशान से ऊपर बहत घाघरा, शारदा आ सरयू नदी का तबाही के शिकार लोग के अब छूतहा रोगों से जूझे के पड़े लागल बा.\nउत्तर प्रदेश का राजधानी लखनऊ में पुलिस नकली नोटन के एगो तस्कर के 10,000 रुपिया के नकली नोट का साथे गिरफ्तार कर लिहलसि. ऊ आदमी नेपाल से नकली नोट ले आ के एहिजा चलावत रहुवे.\nबियफे का दुपहरिया मऊ में गिरल जगुआर के ब्लैक बाक्स मधुबन थाना इलाका में ढिलईफिरोजपुर गाँव में एगो पोखरा में शनिचर का दिने मिल गइल जवना के ले के वायुसेना के अधिकारी गोरखपुर चल गइले.\nबलिया के रसड़ा में चार सौ केवीए के ट्रांसफार्मर जर गइला से आधा दर्जन मुहल्ला के बिजली गायब.\nबलिया शहर में मालगोदाम रोड पर एगो हाथी दंवाबा संस्कृत महाविद्यालय के प्रबंधक नरेन्द्र राय के स्कार्पियो पलट दिहलस. सौभाग्य अतने रहल कि ओहमें सवार लोग घवाहिल ना भइल. हाथी मालिक का खिलाफ केस दर्ज करावल गइल बा.\nचंदौली में शनिचर का दिने सेंट जोसफ स्कूल के बस पलटी मार दिहलसि जवना से करीब एक दर्जन विद्यार्थी घवाहिल हो गइले. दू गो ढेर घवाहिल छात्रन के बनारस भेजल गइल.म\nमऊ में आठ गो नया न्यायायलय कक्ष बनावे खातिर काल्हु इलाहाबाद उच्च न्यायालय के न्यायाधीश अनिल कुमार श्रीवास्तव काल्हु दीवानी कचहरी परिसर में शिलान्यास कइले.\nमिर्जापुर में सड़क मरम्मत करे आ नया बनावे खातिर पचास करोड़ रुपिया के मंजूरी दे दिहल गइल. बीस करोड़ रुपिया मरम्मत पर आ बाकी रुपिया नया सड़क बनावे पर खरचा होखी.\nयूपी में बाढ़ राहत खातिर बाढ़ से तबाह नौ गो जिला खातिर सात करोड़ सात लाख रुपिया के आवंटन कर दिहल गइल बा. कई जगहा नदी खतरा का निशान का उपर बहत बिया.\nभाजपा अध्यक्ष नितिन गडकरी अतवार के कहले कि कांग्रेस अब नकारा बनल जात बिया आ भाजपा एहबाति के फायदा उठावत सत्ता में वापसी के कोशिश करी.\nपश्चिम बंगाल के हुगली जिला के उत्तरपारा में 350 एकड़ जमीन पर पूर्वी भारत के सबसे बड़ फिल्म सिटी बने जा रहल बा जवना के शिलान्यास 13 अगस्त के मुख्यमंत्री ममता बनर्जी करीहे.\nमुम्बई किनारे बियफे के डूबल मालवाहक जहाज एमवी रैक कैरियर से तेल के रिसाव होखे लागल बा. अकर जानकारी अधिकारी लोग दिहले बा.\nमुम्बई के यासिन मर्चेट आ पीएसपीबी के मौजूदा राष्ट्रीय चैम्पियन पंकज आडवाणी 78वीं सीनियर राष्ट्रीय स्नूकर चैम्पियनशिप के प्री-क्वार्टर फाइनल में पहुंच गइल बाड़े.\nमध्य प्रदेश में लगातार हो रहल बरखा का चलते नर्मदा नदी के जलस्तर तेजी से बढ़त बा जवना चलते जबलपुर में बरगी बांध के 19 गो फाटक खोल देबे के पड़ल बा.\nफिक्की अतवार का दिने कहलसि कि अमेरिका समेत दुनिया के प्रमुख अर्थव्यवस्था में आवत गिरावट का चलते भारत के निर्यात पर खराब असर पड़े के अनेसा बा.\nदिल्ली मेट्रो के कीर्तिनगर आ अशोक पार्क का बीच के लिंक मार्ग तीन गो अलग अलग मेट्रो मार्गन के जोड़े के काम करी जवना से यात्रियन के समय आ किराया दुनु बाची।\nकुछ लोग जिनका पर कांग्रेस कार्यकर्ता होखे के संदेह बतावल जात बा अतवार का दिने जनता पार्टी प्रमुख सुब्रह्मण्यम स्वामी के दक्षिणी दिल्ली स्थित आवासीय परिसर में घुसके तोड़फोड़ कइले.\nग्रेटर नोएडा प्रशासन अउर पतवाड़ी गांव के किसानन का बीच समझौता होखला के अगिले दिने करीब 20 गांव के किसान एह समझौता के एगो ‘साजिश’ बतवले बाड़े आ मुआवजा दुगुना करे के कहले बाड़े।\nसर्वोच्च न्यायालय सलाह दिहले बा कि उच्च न्यायालयन के आपन ‘व्यापक अधिकार’ के इस्तेमाल कर के कवनो मामिला के जाँच सीबीआई से करावे के आदेश देत घरी चौकस रहे के चाहीं.\nफिल्म निर्माता अशोक पंडित कश्मीर समस्या खातिर कांग्रेस आ राजीव गांधी के जिम्मेदार ठहरवले बाड़े जवना से खिसियाइल कांग्रेसी कई जगहा प्रदर्शन कइले आ थाना के घेराव कइले. पुलिस तीन गो विधायकन समेत 150 लोग के गिरफ्तार कर लिहलसि.\nत्रिपुरा सरकार केंद्र सरकार अउर भारतीय चिकित्सा परिषद से निहोरा कइले बिया कि पूर्वोत्तर के जनजातीय छात्रन के लिए मेडिकल कालेज में दाखिला खातिर योग्यता में छूट दिहल जाव.\nदुनिया के सबसे बड़की ‘सर्विस्ड रेजीडेंस’ संचालन कम्पनी एस्कॉट भारत के बाजार में पैर जमावल चाहत बिया आ ओकर नजर मुम्बई, दिल्ली आ पुणे पर बा जहवाँ ऊ सात गो परियोजना में 25 करोड़ डॉलर लगावे का रहल बिया.\nप्रमुख औद्योगिक घराना, रुइया समूह सहायक ऑटो उद्योग खासतौर से सीलिंग कारोबार पर बड़हन दांव लगा रहल बा.\nपूर्वी दिल्ली में अतवार का सबेरे एगो मकान में आग लगला से 21 साल के एगो औरत के मौत हो गइल.\nसुरक्षा बल में अधिका से अधिक महिला अधिकारियन के शामिल करावे खातिर सरकार अब लड़कियों ला विशेष सैनिक (सैन्य) स्कूल खोले जा रहल बिया. पहिला संस्थान मध्य प्रदेश में खोलल जाई.\nआंध्र प्रदेश में अलग तेलंगाना राज्य बनावे के मांग खातिर सरकारी कर्मचारी सोमार से प्रदर्शन करीहे आ 17 अगस्त से अनिश्चितकालीन हड़ताल शुरू करीहे.\nयोजना आयोग के उपाध्यक्ष, मोंटेक सिंह अहलूवालिया 2जी स्पेक्ट्रम मामिला में प्रधानमंत्री मनमोहन सिंह के बचाव करत कहले बाड़न कि मंत्रिमंडल के एतना बारीक प्रबंधन ना कइल जा सके.\nमध्य प्रदेश में विशिष्ट पहचान-पत्र ‘आधार’ खातिर अबले साढ़े अठारह लाख से बेसी लोग पंजीयन करा चुकल बा जवना में करीब साढ़े चार लाख लोग के आधार पहचान पत्र भेजियो दिआइल बा.\nजम्मू कश्मीर का पूंछ जिला में अतवार का फजीरे सेना आ पुलिस के संयुक्त कार्रवाई का दौरान दू गो आतंकवादी मारल गइले.\nअब जिग्सी नाम के एगो नया तकनीक से साधारणो मोबाइल फोन पर वीडियो देखल संबव हो जाई.\nदेवघर के बाबा बैद्यनाथ धाम में जल चढ़ावे जाये वाला कांवड़िया बासुकीनाथ मंदिरो जलाभिषेक कइल ना भुलासु काहे कि कहल जाला कि बासुकीनाथ मंदिर में जलाभिषेक कइला बिना बाबा बैद्यनाथ धाम के पूजा अधूरा रहि जाले.\nजम्मू कश्मीर का सोपोर में 26 साल के एगो युवक के हिरासत में भइल मौत का मामिला में विशेष जांच दल के दू गो कांस्टेबुलन के गिरफ्तार कर लिहल गइल बा.\nजामिया मिलिया इस्लामिया के फर्जी प्रमाणपत्र अउर मार्कशीट बेचत पांच जने के दक्षिणी दिल्ली से गिरफ्तार कर लिहल गइल. ऊ सब एह दस्तावेजन खातिर 50,000 रुपिया वसूलत रहले.\nरिजर्व बैंक का निर्देश का बाद अब बैंक में बचत खाता खोले खातिर कवनो जमानतदार के जरूरत ना पड़ी. बस आपन पहचान पत्र, आवास प्रमाण आ फोटो लगावे के पड़ी.\nआजु फ्रेंडशिप डे हवे. संजोग से अतवार पड़ला का चलते कुछ लोग के मौज मस्ती करे में आसानी होई त कुछ लोग आज स्कूल कालेज बन्द रहला का चलते अपना मितवा के देखियो ना पाई. खैर मोबाइल बा नू !\nअमेरिकी वैज्ञानिकों एगो अइसन एंटिबायोटिक खोज निकलले बाड़े जवना से भोजन के खराब होखे से बचावल जा सकेला.\n80 डॉलर पावे का लालच में एगो अफगानी ब्रिटिश सेना के एगो जवान के बम से उड़ा दिहलसि. ओकरा के एह काम खातिर 80 डॉलर देबे के वादा कइल रहे.\nअफगानिस्तान में तालिबान का कब्जा में साढ़े सात महीना रहला का बाद मुक्त पांच गो बांग्लादेशी कर्मचारी अतवार का दिने अपना देश लवटि गइले आ कहले कि ई उनुकर दोसर जनम से कम नइखे.\nसोमार का दिने तिब्बत के निर्वासित सरकार के नव निर्वाचित प्रधानमंत्री लोबसांग सांगेय पद के शपथ लीहें. अमेरिका सरकार समेत दुनियाभर के तिब्बतियन का ओर से उनुका के बधाई भेजल जा रहल बा.\nसीरिया में सेना के ताजे हमला में 38 लोग के मार डालल गइल.पूरा दुनिया प्रदर्शनकारियन का खिलाफ हिंसक कार्रवाई के निंदा कइले बा.\nब्रिटेन के राजकुमार हैरी अंतरिक्ष में जाइल चाहत बाड़न आ एकरा खातिर ऊ नासा में प्रशिक्षण लीहे.\nभारत में रहेवाला हार्वर्ड शिक्षित लोग अमेरिका के प्रमुख आईवी लीग युनिवर्सिटी में भारत के पेशेवर, अकादमिक अउर सांस्कृतिक महत्व दिआवे खातिर ओहिजा पढ़त भारतीय विद्यार्थी समुदाय से हाथ मिलवले बा. आईवीलीग विश्वविद्यालय एह साल आपन 375वां वर्षगांठ मनावे जा रहल बा.\nचीन का शंघाई में समुद्र पर बनल दुनिया के दुसरका बड़ पुल के समुद्री तूफान ‘मुइफा’ का चलते बंद कर दिहल गइल बा.\nतिब्बत की निर्वासित सरकार के नवनिर्वाचित प्रधानमंत्री लोबसांग सांगेय के अमेरिका का तरफ से शपथ-ग्रहण समारोह का पूर्व संध्या पर बधाई मिलल बा.\nपाकिस्तान के पश्चिमोत्तर हिस्सा में शनिचर का दिने आत्मघाती जैकेट फटला से एगो आतंकवादी के मौत हो गइल.\nउत्तरी लंदन में प्रदर्शनकारियन पर पुलिस के घातक गोलीबारी का बाद शनिचर के रात दंगा भड़क गइल बा.\nवेनेजुएला के राष्ट्रपति ह्यूगो शावेज लीबियाई शासक मुअम्मार गद्दाफी के चिट्ठी लिखके समर्थन कइले बाड़न आ उनुका जीत के कामना कइले बाड़न.\nबढ़त महँगाई का खिलाफ इजरायल में लाखों लोग सड़कों पर विरोध प्रदर्शन कइल. सबले बड़का प्रदर्शन तेल अवीव में भइल जहवां दू लाख से बेसी लोग सड़क पर उतरल.\nलीबिया में विद्रोही परिषद के अध्यक्ष कहले बाड़न कि परिषद के सैन्य प्रमुख के हत्या मुअम्मार गद्दाफी के साजिश से भइल.\nब्राजील के एगो शहर के मेयर के हत्या एगो पार्टी के दौरान एगो अज्ञात हमलावर गोली मारके कर दिहलसि.\nपाकिस्तान के पेशावर शहर का लगे शनिचर के साँझ कुछ आतंकवादी नाटो संगठन के कम से कम 16 गो तेल टैंकर आग के हवाले कर दिहलन. केहू के मरे भा घवाहिल होखे के खबर नइखे.\nआयकर विभाग के छापा से सुर्खियन में आइल मलयालम सुपरस्टार मोहन लाल के 300वां फिल्म अगिला महीना रिलीज होखे जा रहल बा.\nमशहूर अभिनेत्री शबाना आजमी प्रकाश झा के आवे वाली फिल्म ‘आरक्षण’ का विरोध में आंदोलम के ‘शर्मनाक’ करार देत एकर निंदा कइले बाड़ी.\nअंतर्राष्ट्रीय ख्याति प्राप्त भारतीय अभिनेता कबीर बेदी अब फिल्म निर्माता बने जात बाड़न आ फिल्म ‘फाइनल प्रॉमिस’ बनावे जात बाड़न जवन पूरा तरह से भारतीय कहानी आ पुनर्जन्म पर आधारित बा.\nहॉलीवुड अभिनेत्री कैथरीना जीटा जोंस अपना मरद माइकल डगलस के गले का कैंसर से जूझत देखला का बाद सिगरेट पियल छोड़ दिहले बाड़ी.\nगायिका डॉली पार्टन मंच से विदा लेबे के कवनो इरादा नइखी रखले आ मंच पर प्रस्तुति देते मुए के चाहत बाड़ी.\nहॉलीवुड अभिनेत्री एनी हैथवे के कहना बा कि सेट पर ऊ हमेशा से पेशेवर रहल बाड़ी. लेकिन शुरु का दिनन में ऊ तनी जिद्दी रहली.\nहॉलीवुड अभिनेता रेयान रेनाल्ड्स मशहूर अभिनेत्री चार्लीज थेरॉन का साथे दूइये महीना बिता के अलग होखे के फैसला कर लिहलन.\nभारत के अंडर-16 फुटबाल टीम सोमार का दिने नेपाल के दशरथ स्टेडियम में सैफ चैम्पियनशिप का सेमीफाइनल में मेजबान नेपाल से भिड़ी.\nभारतीय क्रिकेट टीम के मध्यम गति के गेंदबाज प्रवीण कुमार नार्थम्पटनशायर काउंटी टीम का साथे भइल अभ्यास मैच का बाद ओहिजा खेल देखे आइल लोगन से अझूरा गइले.\nदक्षिण अफ्रीकी टेस्ट टीम के कप्तान ग्रीम स्मिथ अपना आयरिश प्रेमिका मोर्गन डीन का साथे शनिचर का दिने क्लेयरमोंट गिरजाघर में कैथोलिक विधि-विधान से शादी कर लिहले.\nजहीर इंग्लैड दौरे से बाहर भइले, रुद्र प्रताप सिंह के वापसी भइल.\nदू साल बाद भारत का एकदिना टीम में राहुल द्रविड़ के वापसी से पता लाग गइल कि भारत के नयका बल्लेबाज अपना के इंगलैण्ड का हालात लायक ना बना पवले. ई बाति पाकिस्तानी क्रिकेट टीम के पूर्व कप्तान वसीम अकरम कहले बाड़न.\nइटली के घरेलू फुटबाल लीग चैम्पियन एसी मिलान टीम शनिचर का दिने बीजिंग में भइल सुपर कप मुकाबिला में अपना पुरान प्रतिद्वंद्वी इंटर मिलान के 2-1 से हरा दिहलसि.\nभारत की सर्वोच्च वरीयता प्राप्त महिला बैडमिंटन खिलाड़ी सायना नेहवाल सोमार से वेम्बले एरेना स्टेडियम में शुरू होखे जा रहल विश्व बैडमिंटन चैम्पियनशिप में भारतीय चुनौती के अगुआई करीहे.\nपाकिस्तान के पूर्व कप्तान शोएब मलिक के पाकिस्तान का राष्ट्रीय क्रिकेट टीम में वापसी तय हो गइल बा. उनुका के पाकिस्तान क्रिकेट बोर्ड के इंट्रीगिटी कमिटी आरोपन से बरी कर सकेले जवना चलते उ टीम से बाहर बाड़े.\nआस्ट्रेलिया क्रिकेट टीमके कप्तान कैमरन व्हाइट मैच हरला का बादो श्रीलंका टीम के बड़ाई कइले बाड़न जवन ओहिजा होला ना.\nइंग्लैंड दौरा पर गइल भारतीय टीम के मुश्किल कम होखे के नामे नइके लेत. अब फिटनेस का कमी का चलते जहीरो खान 10 अगस्त से होखे जा रहल एजबेस्टन टेस्ट मैच से बाहर हो गइल बाड़न.\nपहिलका बीसबिसा में श्रीलंका आस्ट्रेलिया के 35 रन से हरा दिहलसि. श्रीलंका के कप्तान तिलकरत्ने दिलशान 104 रन के विस्फोटक पारी खेलले.\nभारतीय क्रिकेट टीम के ‘भरोसामंद’ खिलाड़ी राहुल द्रविड़ एकदिना आ बीसबिसा क्रिकेट के अलविदा कहे के तय कर लिहले बाड़न आ खाली टेस्टे मैच पर आपन ध्यान लगइहे,


आस्ट्रेलिया के सूपड़ा साफ हो गइल क्रिकेट मैच में – टटका खबर\nबीसीसीआई के टीम आजु आस्ट्रेलियाई क्रिकेट टीम के चउथा मैच में हरा के चार मैच के शृंखला चार शून्य से जीत लिहलसि. एह जीत से एगो शानदार इतिहास बन गइल. भारत के क्रिकेट टीम के अइसन जीत कबो ना मिलल रहुवे. एहसे पहिले भारत 1993-94 में श्रीलंका आ इंग्लैंडो के 3-0 से हरवले रहुवे.\nआजु खेले उतरल भारत अपना पहिला पारी के रन में मात्र छह रन जोड़ पवलसि आ 272 रन पर आल आउट हो गइल. एकरा बाद दोसरका पारी खेले उतरल आस्ट्रेलिया के खिलाड़ी धड़ाधड़ आउट होखत गइलें आ ऑस्ट्रेलिया के टीम 46.3 ओवर खेल के 164 रन बनावत आल आउट हो गइल. एह पारी में भारत का ओर से जडेजा ने5गो आ अश्विन अउर ओझा दू दू गो विकेट लिहलें. इशांत के एगो विकेट मिलल.\nएकरा बाद जीते खातिर 155 रन के लक्ष्य ले के खेले उतरल बीसीसीआई टीम के शुरूआट बढ़िया ना रहल. ओपनर मुरली विजय एगारह बना के बोल्ड हो गइले. विराट कोहली इकतालीस रन बनवलें त चेतेश्वर पुजारा बयासी रन. धोनी बारह रन बनवलें.\nसचिन आजु फेरू निराश कइलें. एकही रन बना के ऊ आउट हो गइलें. अजिंक्य रहाणेउ एके रन बना पवलें.\nअश्विन के मैन आफ द सिरीज आ जडेजा के मैन आफ द मैच के पुरस्कार मिलल.


जान सलामत रही तबहिये नू समय बचवला के फायदा मिल पाई – Anjoria\nजून 28, 2010 पवन सिंह, भोजपुरी फिल्म\nभोजपुरी सिनेमा के सुपरस्टार पवन सिंह के हवाई जहाज से बहुत डर लागेला. हाल में भइल कइ गो दुर्घटना का बाद उनकर ई डर अउरी बढ़ गइल बा. कई बेर त ऊ आपन बड़हन नुकसान एही चलते करा लेलन कि हवाई जहाज से जाये के पड़ी. लोग कतनो कहे बाकिर ऊ हवाई जहाज से ना जा के रेलेगाड़ी बा अपना कारे से आइल गइल पसन्द करेले.\nपवन सिंह कहेले कि एने कई गो दुर्घटना घटली सँ जवना में बहुते लोग के जान चलि गइल. ओह लोग का मौत पर बेहद अफसोस जतावत कहलन कि जब अइसनका खबर सुनेले त उनका दिल के धड़कन तेज हो जाले. हवाई जहाज से जाये में समय के बहुत बचत होला मानेले बाकिर इहो कहेले कि जान सलामत रही तबहिये नू समय बचवला से फायदा मिली.\nपवन सिंह बहुत मजबूरिये में हवाई जहाज से सफर करेले आ पूरा सफर हनुमान चालीसा पढ़त रहेले कि हे भगवान, सही सलामत मंजिल ले चहुँपा दऽ. आपन विदेश यात्रा के कार्यक्रम ऊ बस एही चलते टाल देलन कि ओहिजा जाये खातिर हवाई जहाज से जाये के पड़ी. पइसा के नुकसान त होला बाकिर जहाज के सफर टाल के पवन सिंह के राहते मिलेला.\n3 thoughts on “जान सलामत रही तबहिये नू समय बचवला के फायदा मिल पाई”\nजून 29, 2010 को 7:24 अपराह्न पर\nBAT BAHUT SAHI BA\nkumar saroj कहते हैं:\nजून 29, 2010 को 1:08 पूर्वाह्न पर\ne bhaiya hum ap k bhut bda bhakt bani aur hmre hisab se ap bilkul thik kartani lekin oonhu sbe ke sochi je ap ke fan badan aur je ap ke dekhal chahat badhan..aur agar humar likal ap ke shi lagl t phone kri 08126633356…e hmar no.. h aur ap agar sangeet ke pujari bani t hum ke jarur phone kar b…aur haat jod ke pranam kartani..jaiii ho maii thaway wali..\nजून 28, 2010 को 7:48 अपराह्न पर\nPavan ji,aishe darab ta kaise kam chali.


टटका खबर, शुक, २४ फरवरी २०१२ – टटका खबर\nआजु विधानसभा में साल बारह तेरह के बजट पेश कइले उपमुख्य आ वित्त मंत्री सुशील कुमार मोदी. बजट में अठाईस सौ करोड़ के योजना खर्च के प्रस्ताव बा.\nकंकड़बाग में सड़क बनावे का दौरान बिजली के करंट से मरे वाला दु गो लड़िकन के परिवार के डेढ़ डेढ़ लाख रुपिया मुआवजा दिहल जाई.\nपश्चिम चंपारण में कुछ साल पहिले पंजाब के एगो इंजीनियर के अपहरण आ हत्या का मामिला में अदालत दू जने के फाँसी आ पाँच जने के उमिर कैद के सजा सुनवलसि.\nपटना हाई कोर्ट आदेश सुनवलसि कि आंगनबाड़ी सहायिका सरकारी कर्मचारी ना हई एहसे ओह लोग के सरकारी कर्मचारियन के तरह सुविधा ना दिहल जा सके.\nहज करे जाये वाला लोग के आजु से आवेदन पत्र दिहल जाए लागल बा. एकरा खातिर कवनो शुल्क नइखे लिहल जात.\nकेन्द्र सरकार बिहार में नक्सली गतिविधियन से निपटे खातिर ८५ गो थाना खोले के मंजूरी दिहले बा. बिहार पहिलका राज्य ह जवना में अतना थाना खोले के मंजूरी मिलल बा. एकरा खातिर धन के आंवटनो कर दिहल गइल बा. बिहार में पहिले से ३७४ गो थाना बाड़ी सँ.\nपाँचवा दौर के मतदान काल्हु शांति से हो गइल. एह दौर में उनसठ फीसदी मतदान के खबर बा. अधिका मतदान के सगरी पार्टी आपन वोट बतावत बाड़े\nयूपी के एनआरएचएम घोटाला मामिला में आजु सीबीआई बाइस गो जिला में छापा मरलसि. नया आरोप पत्र में बहुते डाक्टरन आ दवा सप्लायरन के नाम शामिल कइल गइल बा.\nपहिला बेर सांसद चुनाइल आ गृहमंत्रालय से जुड़ल संसदीय समिति के सदस्य भाजपा सांसद नाटूभाई गोमनभाई पटेल के परिसर पर सीबीआई छापा मरलसि. उनुका पर मालूम आमदनी से बेसी के संपत्ति बिटोरे के आरोप बा.\nयेदियुरप्पा के धमकी नकारत भाजपा अध्यक्ष नितिन गडकरी कहलन कि उनुका के मुख्यमंत्री ना बनावल जाई. हँ पार्टी में कवनो पद दिहल जा सकेला.\nसुप्रीम कोर्ट गुजरात सरकार से पूछलसि कि साल २००२ से २००६ का बीच भइल पुलिस मुठभेड़न में मराइल २२ लोग के मौत के जाँच करे वाली समिति के नया अध्यक्ष बनावे से पहिले कोर्ट से काहे ना पूछल गइल.जबकि ओकरे आदेश पर समिति बनावल गइल रहे.\nइटली के जब्त जहाज एनरिका लेक्सी के बैलिस्टिक जांच खातिर कोच्चि बंदरगाह का जेटी में ले आवल गइल बा. जहाज पर हथियार के तलाशी का दौरान इटली सरकार के प्रतिनिधि मौजूद रह सकेले.\nमध्यप्रदेश के भिंड जिला में आजु दुपहरिया भारतीय वायुसेना के एगो मिराज – २००० लड़ाकू विमान दुर्घटनाग्रस्त हो गइल. दुनु पायलट सुरक्षित निकल गइले.\nजम्मू-कश्मीर के बांदीपुरा आ गांदरबल में बर्फ के चट्टान घसकला से मरे वालन के गिनिती बीस पार हो गइल बा. दू गो सैनिक चौकी के नुकसान भइल बा. शहीद होखे वालन में बीस गो सैनिक आ पाँच हो जूनियर कमीशन अधिकारी रहले.\nअल्पसंख्यक आरक्षण पर केन्द्रीय मंत्री बेनी प्रसाद वर्मा का खिलाफ चुनाव आयोग अब २७ फरवरी के सुनवाई करी.\nभारत आ बांग्लादेश का बीच गृह मंत्री स्तर के दूसरका दौर के बातचीत आजु दिल्ली में होखी.\nपाकिस्तान में एगो थाना पर बम से हमला होखला का चलते नाहियो त तीन गो तीन पुलिस अधिकारी मारल गइले आ सात गो पुलिसकर्मी घवाहिल हो गइले.\nभारत के कहना बा कि सोमालिया में अइसन माहौल बने कि ओहिजा के लोग अपना भाग्य के फैसला खुदे कर सकसु. भारत चाहत बा कि ओहिजा स्थिरता आवे.\n६० गो देश आ अंतर्राष्ट्रीय एजेंसियों के समूह आज ट्यूनिस में बइठक करत बावे जवना में सीरिया सरकार से विरोधियों पर कार्रवाई तुरते रोके के कहल जाई.\nऑस्ट्रेलिया के विदेश मंत्री रहल केविन रड्ड कहले बाड़न कि ऊ लेबर पार्टी के नेतृत्व खातिर सोमार के होखे वाला मतदान में प्रधानमंत्री जूलिया गिलार्ड के चुनौती दीहें. रड्ड बुध का दिने विदेश मंत्री पद से अचके में इस्तीफा दे दिहले रहले.\nबिहार में होखत मैट्रिक परीक्षा में काल्हुओ सैकड़ो लोग के कदाचार का मामिला में गिरफ्तार कर लिहल गंइल. सिवान आ रोहतास में सात सात गो परीक्षार्थियन के निष्कासित कर दिहल गइल.\nबिहार में अनुसूचित जाति, जनजाति आ अतिपिछड़ा वर्ग के सगरी विद्यार्थियन के वजीफा देबे के एलान कइलसि बिहार सरकार.\nएशियाई बाजारन में आजु कच्चा तेल महंगा हो गइल.\nशेयर बाजार में आजु लगातार तिसरका दिने गिरावट के रुख रहल आ सूचकांक १५५ अंक गिर के बंद भइल.\nदुबई ओपन टेनिस चेम्पियनशिप के महिला डबल्स में आज भारत की सानिया मिर्जा आ रूस के एलेना वेस्नीना का मुकाबला होखे वाला बा.\nतिकोनिया एकदिना में आजु ऑस्ट्रेलिया श्रीलंका से तीन विकेट से हार गइल. २८१ रन बनावे खातिर खेलत श्रीलंका सात विकेट का नुकसान पर २८३ रन बना लिहलसि.\nओलिम्पिक हाकी क्वालिफायर मैच में आजु भारत आपन आखिरी लीग मैच पौलेंड से खेली. भारत के फाइनल में चहुँपल तय बा.


भोजपुरी व्‍यंग्‍य में पढ़ें: ए नीतीश तू थाक गइल बाड़s...तs का कहले पिंकू? | Bhojpuri article Nitish Kumar Bihar assembly elections JDU political satire nodakm – News18 हिंदी\nचाह के चुस्की मार के मंटू भइया कहले, लेकिन कुछओ कहs पिंकू, लालू जी के कवनो जवाब नइखे, देखल नू कि उनकर ट्विट, ए नीतीश तू थाक गइल बाड़s... केतना भायरल हो गइल बा.\nLast Updated : October 21, 2020, 10:42 IST\nहल्लो ! हां, हल्लो ! मंटू भइया, हम पिंकू बोलsतानी, जदयू ऑफिस के बहरी चाय के ठेला भिरी बइठल बानी, केतना देर में पहुंचबs ? आच्छा, आच्छा ! राजद आफिस में बाड़s , तब तs भिरिये बाड़s. एहिजे आवs, असपेसल चाह के औडर कर देत बानी. थोड़का देर में मंटू भइया अइले तs गोड़ छू के परनाम कइनी. मंटू भइया कहले, अलबत्त अदमी बाड़s पिंकू ! बड़हरिया में तs भोट खातिर मारामारी पs उतारू हो जात बाड़s, एहिजा अतना लेहाज कइसे ? पिंकू कहले, अबकी बड़हरिया बिधानसभा सीट पs अइसन चुनावे होता कि हमरा तहरा में लोहा लाग गइल बा. तहरा बाचा चा (बच्चा पांडेय) के राजद टिकट दे देलस तs तूं हमरा खिलाफ हो गइलs. अगर बाचा चा ना खाडा भइल रहिते तs हमनी के दूनो अदमी सामबहादुरे चा के साथे नू रहितीं जा. मंटू भइया हंस के बेंच पs बइठले तs चाह आइल. चाह के चुस्की मार के मंटू भइया कहले, लेकिन कुछओ कहs पिंकू, लालू जी के कवनो जवाब नइखे, देखल नू कि उनकर ट्विट, ए नीतीश तू थाक गइल बाड़s... केतना भायरल हो गइल बा.\n“ए नीतीश, थाक गइल बाड़s...”\nमंटू अउर पिंकू बड़हरिया से साथहीं पटना आइल रहन जा. बड़हरिया सीट पs राजद के बाच्चा पांड़े तs जदयू से सामबहादुर सिंह अखाड़ा में कूदल बाड़े. मंटू बाच्चा पांड़े के सपोटर रहन तs पिंकू सामबहादुर सिंह के. मंटू कहले, एन चुनाव में नीतीश जी के अपना मुंहे आपन कमी ना कहल चाहत रहे. नीतीश जी के ई कहल भारी पर गइल कि उ बहुत कोशिश कइले लेकिन बिहार में करखाना ना खुलल. काहे से कि बिहार समुंदर के किनारा नइखे. लालू जी एह बात के लोक लेले. ऊ नीतीश पs टोन मरले, का अब बिहार में हिंद महासागर भेज दिहल जाओ का ? 15 बरिस के नाकामी का गाल बजा के छिपाइबs? ए नीतीश तू थाक गइल बाड़s, जा के आराम करs. एतना सुन के पिंकू तमातमा गइले, का मंटू भइया ! नीतीश जी, का गलती कहले ? बिहार में पूंजी लगावे खातिर उ केतना बिजनेसमैन के पटना में बोला के मिटिंग कइले, ई बात केहू से छिपल बा का ? बिहार में बिजली के हालत सुधर गइल, रंगदारी आ गुंडागरदी खतम हो गइल, सिंगल बिंडो फसलिटी मिल गइल. अब का करस नीतीश जी ? बेपारी लोग के फैदा खातिर पानी के जहाज से माल ढोलाई चाहीं तs उ बिहार में कइसे होई ? अंगरेज के जमाना में तs पहिले गांगा जी में जहाज चलत रहे अउर पटना में खूब बेपार होतs रहे. लेकिन जब से फरक्का बराज बनल तब से कहीं गंगा जी के धार बदल गइल, तs कहीं पानी कम हो गइल. कतना कोशिश भइल कि गंगा जी में जहाज चला के माल ढोलाई होखे. लेकिन ना भइल. नीतीश जी साच्चामन से बात कहले तs विरोधी लोग उनकर मजाक उड़ावतs बा.\nलालू जी का कइले ?\nमंटू कहले, अच्छा पिंकू ई बतावs कि जवना राज में समुंदर नइखे, उहवां कल करखान ना खुलल ? मान लs कि बमबई, कलकाता में समुंदर बा एहसे उहवां बहुत पहिले से करखाना बा लेकिन दिल्ली , नोएडा, गजियाबाद, गुड़गांव में कइसे एतना फैक्टरी बा ? ओहिजा तs समुंदर नइखे ? अगर बिहार में फैकटरी खुलल रहित तs एहिजा के लोग कमाये खारित दिल्ली, गजियाबाद ना जाइते. पैकटरी ना खुलल तs एकर दोस उ समुंदर के दे रहल बाड़े. बिहार में अगर कल-करखाना ना खुलल तs ई नीतीशे जी के कमी नू कहल जाई. पिंकुओ को जबाब देवे में देर ना लागल. पिंकू कहसे, का मंटू भइया, चलनी हंसे सूप के जेकरा में बहत्तर गो छेद. लालू जी 15 साल राज कइले. उहो बिहार में पैकटरी खोलवावे खातिर अमेरिका गइल रहन. सूट-बूट सियाइल रहे. लालू जी के अंगरेजी सिखावे खातिर मास्टरो बहाल भइल रहन. भइल का ? लालू जी कयगो करखाना कोलवा देले ? तेजसवियो तs दू साल डिप्टी सीएम रहन, उ का कइले ? अपना तेजई से ऊ कम से कम एक्को फैकटरी खोलवा देले रहते तs आज सभे उनक नाम लिहित. लेकिन दोसरा के मंड़वा में उनका खूब गीत आवता.\nतs बिहार में कइसे खुली फैकटरी ?\nमंटू अ पिंकू के तामस में बतियावे से हल्ला होखे लागल तs उहवां अउर लोग जामा हो गइल. चुनाव में गप अउर बतकही के कवनो ओर छोर ना रहे. भीड़ में से एगो अदमी कहलस, तs एकर मतलब इहे बा कि जब ले नीतीश कुमार सीएम रहिहें, बिहार में करखाना ना खुली, काहे से कि उ तs सभ उपाय क के हार गइल बाड़े ? पिंकू भी एकर जवाब तैयार रहे. पिंकू कहले, बिहार में पहिले केतना चीनी मिल रहे. ऊख नगदी फसल रहे. ओह से किसान के निक अमदनी होत रहे. लोग तs इहे कहे ला कि लालू जी के राज में 15 चीनी मिल बंद हो गइल अउर किसान बेहाल हो गइले. एह सब चीनी मिल के कांगरस सरकार अधिगरहन कइले रहे. लालू राज में अफसर लोग घाटा लगला के बात कह के एक एकरा के बंद करा देले. एह बात पs केहू कुछ नइखे कहत. 1990 से 2000 के बीच बंद चीनी मिल को खोले खातिर लालू जी का कइले ? बिहार में जवनो कल-करखाना रहे उ तs बह-बिला गइल, का एही चाल से इहवां फैकटरी खुली ? रोहतास के डलमियानगर में केतना कारखान रहे, कइअक हजार लोग उहवां काम करत रहन. उ तs कंगरेस के जमान में बंद हो गइल रहे. कांगरेस अ राजद के लोग देख लेले बा. नीतीश के टारगेट कइला से का होई ? बिहार में कल-करखाना कइसे खुली एकर बात होखे के चाहीं. पिंकू के बात पs सभ केहू चुप हो गइल. मजमा छितराये लागल. पिंकू चाह-बिसकुट के पइसा दे के बेग उठवले. फेन मंटू अ पिंकू बस धरे मीठापुर बस अड्डा देने चल देले. (यह लेख लेखक के निजी विचार हैं)\nनीति आयोग की रिपोर्ट पर भड़क जाते हैं 'सरकार'! पर हकीकत यह कि यहां टॉर्च की रोशनी में होता है इलाज\nTags: Bhojpuri Articles, Bhojpuri News, Bihar assembly elections 2020, Jdu, Nitish kumar


एगो अउरी निर्विरोध चुनाव के तइयारी – टटका खबर\nबड़ बड़ जने दहाइल जासु गदहा पूछे कतना पानी! कन्नौज लोकसभा उपचुनाव में डिम्पल का खिलाफ खड़ा दुनु उम्मीदवार आपन नाम वापिस ले लिहलें आ डिम्पल यादव एगो इतिहास रच दिहली संसद ला निर्विरोध चुना के. अब आधिकारिक घोषणा होखल बाकी बा.\nएही तरह राज्यसभा सांसद बृजभूषण तिवारी का निधन से खाली भइल सीट पर होखे वाला उप चुनाव में सामजवादी पार्टी उनुका बेटा आलोक कुमार तिवारी के उम्मीदवार बनवले बिया. चूंकि राज्यसभा चुनाव के वोट पहिले से गिनल जा सकेला से सपा उम्मीदवार एह चुनाव के आराम से जीत जइहें. एह चलते एहू उपचुनाव में दोसरा कवनो उम्मीदवार के परचा दाखिला के कवनो संभावना नइखे.\nTags: उपचुनाव, निर्विरोध, सपा


जान बचावे खातिर माँद में वापिस लवटे लगलें घासफूसिया – टटका खबर\nJun 12, 2021 औरंगाबाद, कोरोना, कौशांबी, गोरखपुर, जौनपुर, तृणमूल, देवरिया, बलिया, भदोही, भाजपा, मिर्जापुर, मुकुल राय, सारण\nटटका खबर, शनीचर, जेठ अँजोरिया दूज, 2078 विक्रमी\nपश्चिम बंगाल विधानसभा चुनाव में भाजपा के बयार बहत देखि बहुते तृणमूलिया उधियात भाजपा में शामिल होखे आवत गइलें आ भाजपा सभका के सकारत चलि गइल. बाकिर चुनाव बाद जब फेरु ममता के निर्ममता वाली सरकार बनि गइल आ साफ हो गइल कि भाजपा में बेंवत नइखे कि अपना कार्यकर्चन के जान माल के रक्षा करि सके त अपना के घासपात साबित करत कई गो तृणमूलिया वापस ममता के अँचरा के छाँह तरे जाए लागल बाड़ें. अइसने एगो तृणमूलिया साबित भइलें भाजपा के राष्ट्रीय उपाध्यक्ष ले बनावल गइल मुकुल राय जे काल्हु शुक का दिने अपना बेटा समेत तृणमूल में शामिल हो गइलें. हो सकेला कि उनुका सुवेन्दु अधिकारी के नेतृत्व में काम कइल मंजूर ना भइल होखी. बाकिर एह सब खातिर दोसरा के दोष ना दे के सगरी दोष मोदी आ शाह के माने के चाहीं जे अत्याचारी गिरोहन से अपना कार्यकर्तन के जान माल के रक्षा करे आ बंगाल में कानून वमयवस्था बनवले राखे में कायर साबित भइल बावे.\nप्रेस कान्फ्रेस में सुवेन्दु अधिकारी के नाम सुनते ममता खतम कर दिहली कान्फ्रेंस – ट्वीट खोल के देखीं,\nThis is 1st Day of #MukulRoy in TMC..\nJournalist to Mukul Roy : How do you see Suvendu Adhikari???\nMamata: Press Conference is over now. pic.twitter.com/r1gCRZkurL— Akshay Singh (@iakshaysinghel) June 11, 2021\nशुक का दिने शेयर बाजार लगातार दुसरका दिने नया ऊँचाई छुवलें. वइसे निफ्टी अपना दैनिक चार्ट पर डोजी बनवले बिया जवन बतावत बावे कि बाजार अबहीं एकमत नइखे कि केने चलल जाव. वायदा बाजार में 15800 का स्तर पर तेजड़िया आ मंदड़िया दुनु के बराबर बराबर ताकत लागल बा. देखे के होखी कि अगिला हफ्ता बाजार केने के रुख तय करत बा. शुक का दिने निफ्टी एगो नया शिखर 15799 पर बंद भइल. सेंसेक्सो 52400 अंक का पार बंद भइल बा.\nअपना जमाना के मशहूर अभिनेता दिलीप कुमार अस्पताल से ठीक हो के घरे लवटि आइल बाड़न. कुछ दिन पहिले फेफड़ा में पानी भरला का चलते साँस लेबे में होखत परेशानी का बाद उनुका के अस्पताल में भरती कइल गइल रहुवे.\nबियफे का दिन के कोरोना आंकड़ा का पीछे बिहार के आंकड़ा दुरुस्त कइल कारण रहुवे. जान जोग बा कि बिहार सरकार कोरोना से होखे वाला मौतन के आंकड़ा कम देखवले रहुवे जवन बाद में सही कइल गइल. एह चलते उ सगरी आंकड़ा एकही दिन जोड़ा गइल आ एगो रिकार्ड बना दिहले रहुवे एक दिन में छह हजार से बेसी लोग के मरला के. केन्द्र के कहना बा कि बियफे ले देश में करीब पौने पचीस करोड़ लोग के कोरोना टीका लगावल जा चुकल बा. शुक का दिने कोरोना के करीब 91 हजार नया मरीज मिललें त 1 लाख 34 हजार से बेसी मरीज ठीको हो गइलें. अबले देश में करीब2करोड़ 93 लाख कोरोना के छूत के शिकार हो चुकल बा जवना में से करीब3लाख 63 हजार मरीजन के मौत हो गइल आ करीब2करोड़ 78 लाख लोग ठीक हो गइल बा. अब देश में करीब 11 लाख 21 हजार कोरोना छूताह मरीज बाड़ें जिनका ठीक होखे के इंतजार बा.\nकौशांबी में बसपा नेता महताब आलम आ ओकरा चार गो साथियन के गोमांस को तस्करी के आरोप में गिरफ्तार कर लीहल गइल बा.\nबिना छुट्टी लिहले गैरहाजिर रहत तीन गो सिपाहियन के शुक का दिने देवरिया पुलिस अधीक्षक बर्खास्त कर दिहलन. एहमें से एगो सिपाही 25 मार्च 2012 से गैर हाजिर रहुवे बाकिर कार्रवाई अब जा के भइल बा.\nसारण के नगरा इलाका के रामपुर मोड़ पर वेल्डिंग के काम करत गौरा इलाका के सिसवां रसूलपुर गांव के रहे वाला एगो कारीगर के बिजली के करंट से मौत हो गइल. दोसर खबर बा कि रिविलगंज टीसन का नियरा भदपा गांव का लगे एगो आदमी के लाश ट्रेन से कटाइल हालत में बरामद भइल बा. ओकरा के चिन्हल नइखे जा सकल.\nबलिया के मनियर इलाका के असना गाँव का लगे गड़हा में नहाए उतरल दू गो लइकन के मौत डूबला से हो गइल.\nमिर्जापुर के हलिया इलाका में अहुगीकला गाँव के बहरा एगो जंगली भालू का हमला में दू गो आदमी घवाहिल हो गइलें. ओकरा बाद लोग भालू के चहेटल त ऊ वीरपुर गाँव का ओर भागल आ ओहिजो दू आदमी के घवाहिल करत गइल.\nजौनपुर के मड़ियाहूं इलाका के हीनौती गाँव में एगो आदमी के फाँसी लगा के जान दिहला के खबर बा.\nबस्ती जिला पुलिस गढ़हा गौतम गाँव का नियरा से दू गो गांजा तस्करन के मुठभेड़ का बाद गिरफ्तार कर लिहलसि.\nभदोही के औराई इलाका के उगापुर समधा दवनपुर गांव में चुनावी रंजिश ले के भइल मारपीट आ फायरिंग में दू आदमी के घवाहिल होखे के खबर बा.\nगोरखपुर के पिपराईच इलाका में एगो अधबूढ़ मौलवी अपना मदरसा में पढ़े वाली एगो लइकी के ढेर दिन से भोगत रहुवे. मामिला उजागर भइला का बाद कौम के पंचायत ओकरा के पुलिस के सँउपे का बदले दुनु के निकाह करवावे के फैसला सुनवले बा. आ शर्त रखले बा कि ऊ मौलवी अपना पहिलका बेगम के आपन आधा संपति दिहला का बाद ई निकाह करी. हालांकि अब पुलिस का निगाह में आ गइल बा.\nमिर्जापुर के अहरौरा इलाका के इमलिया गांव में एगो औरत के गरजृदन काट के खून करे के शिकायत ओह औरत के बाप थाना में लिखववले बा कि ओकरा दामादे अपना पत्नी के हत्या क दिहले बावे.\nऔरंगाबाद के जसौईया मोड़ का लगे एगो सड़क हादसे में बाइक से जात दादा-पोता के मौत हो गइल आ तिसरका सवार घवाहिल हो गइल बा. एगो ट्रक वाला बाइक के धक्का मारत भाग निकलल रहुवे.\nजौनपुर के बरसठी इलाका के करीब 80 बरीस के एगो बूढ़ पर एगो लइका से कुकर्म करे के मुकदमा दर्ज करावल गइल बा. दोसर खबर बा कि सरपतहां इलाका में करीमपुर बिन्द गाँव का लगे नहर पुलिया पर एगो नवही के गोली मार के घवाहिल क के ओकर मोटर साइकिल छीन भगले स बदमाश.


खबर एक नजर में (6 जून 2011) – टटका खबर\nखबर एक नजर में (6 जून 2011)\nशान्त आन्दोलनकारियन पर पुलिस के बेरहमी से पूरा देश नाराज\nशनिचर का देर रात शान्ति से सुतल आन्दोलनकारियन पर पुलिस के बेरहम हमला का बाद काल्हु पूरा देश में विरोध के लहर फइल गइल. भ्रष्टाचार का आरोप में गरदन ले डूबल लालू प्रसाद का अलावे पूरा देश में एक आदमी ना रहल जे कांग्रेसी सरकार के सराहना करो. इहाँ तक कि केन्द्र सरकार के समर्थन देबे वाला मुलायम सिंह आ मायावती का साथ साथ अनिल शास्त्री समेत कई गो कांग्रेसियो एह घटना के निंदा कइले बाड़े. सभे एकरा के इमरजेन्सी लगावे के तइयारी बतलावत बा जब इन्दिरा गाँधी अदालत में आपन मुकदमा हार गइल रही. पूरा देश में मनमोहन सिंह, सोनिया गाँधी आ कपिल सिब्बल के पुतला जरावल गइल. दिग्गी राजा के त लोग ओहू लायक ना समुझल.\nश्री श्री रविशंकर मर्माहत हो गइले\nआर्ट आफ लिविंग के संस्थापक आ पूरा दुनिया में सम्मान पावे वाला श्री श्री रविशंकर काल्हु आपन विदेश यात्रा बीचे में छोड़ के स्वदेश खातिर रवाना हो गइले. उनुक कहना बा कि बाबा रामदेव का साथे जवन भइल तवन बहुत दुखद बा. देश के पूरा साधू समाजो सरकार के निन्दा कइले बा. कहल जात बा कि वेटिकन का इशारा पर देश के हिन्दू धर्मगुरुवन के बेइज्जत करत बिया कांग्रेस सरकार. अन्ना हजारे केन्द्र सरकार के आचरण से नाराज हो के ८ जून के अनशन करे के एलान कइले बाड़न.\nलोकपाल मसौदा समिति के बहिष्कार\nलोकपाल बिल के मसौदा बनावे वाली समिति के बईठका में आजु सिविल सोसाइटी के लोग सरकार के अलोकतांत्रिक रवैया का चलते शामिल ना होई. कहल जा रहल बा कि अब सरकारी प्रतिनिधि भरोसा करे लायक नइखन रहि गइल आ बईठक के सार्वजनिक प्रसारण के व्यवस्था होखे के चाहीं जेहसे कि बाद में सरकारी पक्ष कवनो दगाबाजी ना कर सके आ सब कुछ पारदर्शी तरीका से होखे. आपन विश्वसनियता गँवा चुकल सरकार खातिर आजु के वहिष्कार चिन्ता के कारण होखेस के चाहीं.\nयूपी का हर जिला में खुली उर्दू स्टडी सेंटर\nउत्तर प्रदेश का हर जिला में इग्नू आ मान्यवर कांशीराम जी उर्दू अरबी फारसी विश्वविद्यालय का सहयोग से उर्दू स्टडी सेन्टर खोलल जाई जहवाँ उर्दू के डिग्री डिप्लोमा कोर्स पढ़ावल जाई. देश में उर्दू पढ़ावे वालन के होखे वाला बड़हन बहाली संभावना देखत बहुते नवजवान उर्दू के शिक्षा लीहें, अइसन अन्दाजा बा.\nआजु से शुरु हो रहल बा भोजपुरी में के बनी करोड़पति\nमहुआ टीवी पर आजु से बहुचर्चित धारावाहिक कौन बनेगा करोड़पति के भोजपुरी संस्करण के शुरुआत हो रहल बा. एकर एंकरिंग करीहें शत्रुघ्न सिन्हा. भोजपुरी सिटी के पहिलका सिने अवार्ड आजुवे मुंबई में आयोजित हो रहल बा. २ जून के आयोजित रहल एह समारोह के बरखा का चलते टार दिहल गइल रहे. महुआ टीवी के सुर संग्राम सीजन टू के टारल फाइनल का बारे में अबहियो कवनो चरचा नइखे.


मर्द नं॰ १ शुक से रिलीज हो रहल बा – Anjoria\nमर्द नं॰ १ शुक से रिलीज हो रहल बा\nलमहर इन्तजार का बाद भोजपुरी फिलम् “मर्द नं॰ १” शुक का दिने मुंबई समेत पूरा देश में एके साथ रिलीज हो रहल बा. दर्शकन के एह फिल्म के इंतजार ढेर दिन से रहल बा काहे कि एह में मनोज तिवारी के मर्दाना एक्शन बा जवना के देख के रजनीकांत के एक्शन सीन याद आ जाई. हास्य अभिनेता मनोजो टाइगर आपन भरपूर जलवा देखवले बाड़े एह फिल्म में. फिल्म के नायिका दक्षिण भारत के सेक्सी बाला सायरा बानो बाड़ी. मनोज तिवारी के कहना बा कि अइसन एक्शन इमोशन वाला म्युजिकल फिल्म भोजपुरी में ना देखे के मिलल होखी. कहलन कि ई भोजपुरी सिनेमा में आपन अलगे स्थान राखी. फिल्म के शूटिंग दक्षिण के विशारद तकनीशियन का सहारे दक्षिण भारत में करावल गइल बा. फिल्म के संगीत राजेश रजनीश के बा.\n(स्रोत – शशिकांत सिंह, रंजन झा, प्रशान्त-निशान्त)\nसगरी रावणन के काट डालब


मूस के सीख आ शेर के तमेचा – Anjoria\nSep 27, 2010 भोजपुरी, लस्टम पस्टम\nई जान जा भाई, मूस चाहे जवना पार्टी में होखो बाकिर सलाह दिहला से बाज ना आवे. ऊ अपने चाहे जवन करऽ सन बाकिर ई ना चहिहें सन कि लोगो ऊहे करो. अइसने एगो मूस जंगल में भाषण ना दे के सलाह दिहला के सरकारी मिशन पर निकलल रहे. जइसहीं गोड़ आगे बढ़वलस ओकरा मन में आइल, ई सारे! चीता अपना के बड़ा चालाक बूझेला. आज चलीं ओही के सलाह दे आईं. जब मूस चीता के लगे पहुंचल तऽ ऊ जंगल के थाना से मिलल गांजा के दम लगावत रहे. चूहा बूझलसि, एकरा से निमन मौका ना भेंटाई. एकदम अकेले बइठल बा. ओकरा के सलाह देवे वाला केहू ओहिजा नईखे.\nऊ चट दे चीता के पास पहुंचल आ कहलस, ए भाई ई बाड़ा खराब लत धइले बाड़ऽ. एकरा के छोड़ऽ आ हमरा संगे चलऽ जंगल में. तोहरा के देखाईं कि हमार पार्टी जंगल में का का बना दिहले बा. मूस अपना पार्टी के सब काम गिना दिहलस. जेतना उपलब्धि रहे सगरी बता दिहलस.\nचीता मूस के बात से बड़ा प्रभावित भइल आ कहलसि कि, तू मूस भाई, जंगल सुधार के काम में लागल बाड़ऽ. चलऽ तहरा संगे चलीं आ देखीं कि कतना काम भइल बा. चीता मूस के संगे चल दिहलस.\nआगे गइला पर हाथी भेंटाइल. ऊ तऽ हीरोइन पीये में लागल रहे. मूस ओहू के उहे बात कहलसि जवन चीता के कहले रहे. हाथी कहलस – हँ, ई तऽ ठीके कहऽ तारऽ. ई सब खराब काम तऽ हइये हऽ. हमहूं सुनले बानी कि जंगल के ठेका पर सुंदर बना दिहल गइल बा. चलऽ तहरा संगे हमहूं जंगल देखि आईं. ई कहि के हथियो मूस के पाछा चल दिहलसि. अब ओह मूस के पाछा चीता आ हाथी रहे. कुछ दूर गइला पर मूस देखलस कि एगो शेर बइठल पाउच पीयत रहे. मूस डेरात- डेरात शेर के लगे पहुंचल आ कहलसि कि ई दारू पी के आपन आंत काहे खराब करे पर तुलल बाड़ऽ ? आवऽ हमरा संगे चलऽ आ देखऽ कि ई जंगल पहिले से केतना ज्यादा सुंदर भऽ गइल बा.\nमूस के बात सुनते शेर खीसि लाल हो गइल आ तड़ से एक तमेचा मूस के दे दिहलस. चीता आ हाथी कहले सन कि – भाई, एकरा के काहे मरलऽ हऽ ? ई तऽ निमने बात कहत रहे.\nशेर कहलसि, एकर जान ना लिहनी हॅ, ईहे कम बात बा. हाथी पूछलसि कि, आखिर बात का हऽ ? शेर तब बतवलसि, पछिलका हाली जब ई सरवा अफीम खा के आइल रहे तऽ हमरा के असहीं अवांट बवांट पढ़ा के सगरो जंगल घुमावत रह गइल दिन भर. आ आजु फेर हमरा के बुड़बक बनावे चलि आइल ससुरा. एतना कहत शेर आपन बोतल लिहले चल गइल फेरु घूंट लगावे.


गुंजन कपूर के गूंजत सफर – Anjoria\nNov 13, 2010 अजय दीक्षित, गुंजन, पापी के पाप\nअभिनेत्री गुंजन कपूर के नाम भोजपुरी सिनेमा में सफलता के पर्याय बन गइल बा. दर्जन भर से बेसी फिल्म कर चुकल गुंजन कपूर आजुकाल्हु अपना करियर के सुनहुला सफर पर सवार बाड़ी. पिछला दिने गुंजन कपूर से निर्देशक बृजभूषण के फिल्म “पापी के पाप काहे गंगा धोए” का सेट पर मुलाकात भइल जब ऊ फिल्म के नायक अजय दीक्षित का साथे एगो रोमांटिक सीन करत रहली. अपना आ अपना करियर का बारे में बतावत गुंजन कहली कि उनका आजुवो चुंबन आ फूहड़ सीन कइल पसन्द नइखे. एगो अभिनेत्री का रुप में ऊ आपन गरिमा बनवले राखल पसन्द करेली. वइसने भूमिका करेली जवन ऊ अपना परिवार का साथे बइठ के देख सकसु.\nगुंजन सकरली कि पंजाबी, गुजराती, आ हिन्दी के फिल्म कइला का बाद भोजपुरी बोले में दिक्कत होत रहुवे, बाकिर अब उनका भोजपुरी नीक आ बहुते मीठ लागे लागल बा. भोजपुरी सिनेमा अब उनका आपन परिवार जइसन लागेला. सबले बढ़िया बाति ई होला कि भोजपुरी फिल्म जल्दी तइयार हो जाली सँ आ हिन्दी फिल्मन का तरह बरिसन इन्तजार ना करे के पड़े. अबही ले ऊ तीने गो हिन्दी फिल्म कर चुकल बाड़ी. उनकर सपना बा कि उनका मुख्यधारा के हिन्दी सिनेमा में बढ़िया आ मजगर मौका मिलो.\nफिल्म “पापी के पाप काहे गंगा धोए” के शूटिंग छपरा जिला के एकमा गाँव आ गंजपर गाँव में २२ अक्टूबर से चल रहल बा. ई २५ दिन ले चले वाला बा. निर्देशक बृजभूषण बतवले कि ई फिल्म एगो साँच घटना पर आधारित बा. फिल्म के नायक अजय दीक्षित के फिल्म “बेटवा बाहुबली” बिहार में सुपर हिट रहल रहे आ “नजरिया तोहसे लागी” ओ बिहार में निमन कमाई कइले रहुवे.


भोजपुरी सिनेमा के स्वर्ण जयन्ती साल में निरहुआ के तोहफा – Anjoria\nJune 25, 2011 Editor मनोरंजन 1\nभोजपुरी सिनेमा के पचास साल पूरा हो चुकल बा आ एह गोल्डन जुबिली का मौका पर निरहुआ का तरफ से भोजपुरिया दर्शकन खातिर तोहफा बन के आ रहल बा निरहुआ इंटरटेनमेंट के औलाद. पूरा परिवार एक साथे बइठ के देख सको अइसन फिल्म भोजपुरी में आजुकाल्ह बनते नइखी स. अइसनका माहौल में एगो पूरा तरह से पारिवारिक फिल्म बावे औलाद जवना के देख के भोजपुरियन के अपना भोजपुरियत पर गर्व होई.\nऔलाद के निर्देशन असलम शेख कइले बाड़न. एह फिल्म में बेटा आ बेटी का बीच के भेदभाव आ कन्या भ्रूण हत्या जइसन मसला उठावल गइल बा. दू भाईयन के आपसी प्यार, महतारी बेटा के प्यार देख के दर्शक भावुक हो जइहे. साथ ही फिलिम में पारंपरिक रूप से गाँवन में गाए जाए वाला कुल दस गो गीत शामिल बाड़ी सँ जवना में सोहर डोमकच पूरबी समेत हर रस के गीत बा.\nके के सिंह के लिखल संवाद दर्शकन के ताजा हवा के झोंका माफिक बुझाई. गीत विनय बिहारी, प्यारेलाल कवि, आ श्याम देहाती के लिखल बाड़ी स. संगीत दिहले बाड़े राजेश रजनीश. फिल्म के कलाकारन में दिनेशलाल यादव निरहुआ, प्रवेश लाल यादव, पाखी हेगडे, शुभी शर्मा, मनोज टाइगर, अवधेश मिश्रा, अनिल यादव, संजय पांडेय, ए के राय, किरण यादव वगैरह के नाम बा.\nफिल्म पूरा देश में आठ जुलाई के रिलीज होखे जा रहल बा.\n”भोजपुरी सिनेमा के स्वर्ण जयन्ती साल में निरहुआ के तोहफा”


भइल बियाह मोर अब करब का ? – Anjoria\nFebruary 8, 2012 OmPrakash Singh लस्टम पस्टम 0\nबड़ा ढेर दिन के बाद रमचेलवा फेरू लउकल. रमचेलवा के संगे-संगे दो-चार जाना अउर रहलें. बुझाइल कि रमचेलवा ए घरी नेतागीरी करे लागल बा. बाकी अपना गुरु लस्टमानंद के देख के रमचेलवा मानो गोड़े पर ढह पड़ल. सांच कहीं तऽ बड़ा नीक लागल. अरे! ए घरी केहू चेला नइखे बने के चाहऽत. सबे गुरु बने खातिर बेचैन बा. जहां देखीं उहवें राजनीति. सबे एक-दूसरा के टांग मारे अउर टांग खींचे में ओस्ताद बा. अइसना में भला केहू चेला कहावल पसंद करो कइसे. बाकी रमचेलवा के अइसन निहुरल पोज देख के लस्टमानंद के जिअरा मानो जुड़ा गइल. लस्टमानंद आपन गुरुआई देखावे खातिर पूछलन, बताव रमचेलवा, एतना ढेर दिन बाद कइसे गुरु के याद आइल. अउर ए घरी का करऽताड़ जउन गुरु के दरशन करहूं नइख आवत. रामचेलवा के चेहरा पर मानो पंचलाइट चमक उठल. चौबीस इंची के होंठ चियार के कहलस, गुरु जी अइसन भला हो सकेला कि कउनो बड़हन ममिला हो अउर राउर चौखट छोड़ के हम कहीं चल दीं. अरे, ए घरी गुरुजी वोट के बहार बिया. रउआ तऽ एकरा ले ऊपर उठ गइल बानी. भोले बाबा निअर सबके ‘तथास्तु’ कह देनीं बाकी हमनीं के तऽ बाजार बनावे के पड़ेला. आखिर एही घरी तऽ थोड़ा बहुत खेत जोताला. ए घरी कंडीडेंट लोग बड़ा होशियार हो गइल बा. पेट्रोल मोबिल गाड़ी में अउर पेटे में भरवा देता लोग अउर छोड़त नइखे. संगे-संगे गांवें गांवे दउड़ावऽता लोग. का बतावल जा गुरु जी पहिले के जमाना केतना बढ़िया रहे. कंडीडेंट घरे बइठल हाथे में सब कुछ थमा जाये लोग. अउर बस मजा आ जाए. का बतावल जाए ..‘हर हेंगा में जइसन-तइसन पगुरी में रंथ’ कहावत एकदमे सांच हो जाए. बाकी ए घरी तऽ दउड़ा मुआवऽता लोग. चेलवा के एतना भाषण भला गुरु से खेपावे. कहलऽन- ई, बताऽव, रस्ता कइसे भुलक्ष्ल?\nमाथ खजुआवत रमचेलवा अब असली टापिक पर आइल. कहलस – गुरुजी, इ जौन हमरा संगे आइल बा लोग, बड़ा परेशान बा लोग. इनकर लईका के थोड़ दिन पहिले बिआह भइल. लईकी वाला जउन सकरले रहे तउन देहलस नाहीं. तिलका के बेरा कहलस के आधा दे तानी बाकी बिआह के पहिले कुल दे जाइब जा. जब बिआह के दिन नियराये लागल तब बहाना करे लागल सब कि पट्टीदारी में एगो एक्सीडेंट हो गइल बा. रोगी के ले के बनारस भागे के पड़ऽता. ओहिजा से लउट के सब कुछ दे जायब जा. बाकी बिआह के दिन ले उ सबे ना आइल. इहे बहाना बनावत रह गइल कि बनारस से अबे पहुंचऽतानी जा. रउआ सबे बरात ले के आईं लोग, जउन जउन सकारल बा, सब दिआई. पहिले बरात में जनवासा पर रखवा लेब लोग तब दुअरा बरात ले के पहुंची लोग. हमनी के जुबान खाली ना जाई. विश्वास में इ लोग बरात ले के पहुंचियो गइल लोग. लईकी वाला सब समान ठीके जनवासा में रखवा गइल. लइको वाला खुशी-खुशी नश्ता-पानी कचरऽल आ बिआह के सरसंजाम शुरू हो गइल. लेकिन अबहिन एक-दू घंटा बीतऽल होखी कि कहवां से पंद्रह-बीस जाना मुंह पर गमछी बंधले आइल अउर जनवासा में जउन दू-चार जाना बइठ के गपिआवत रहे ओकरा पर बंदूक भिड़ा के सब गाड़ी पर लाद ले गइल लोग. बराती लोग जब गुरहथी से लउटल तऽ हो-हल्ला भइल बाकी अब करो तऽ का.\nगुरु लस्टमानंद कहलन – तऽ एहिमे पुलिस के न काम बा. हमरा लगे का आइल बाड़ ?\nरमचेलवा कहलस – नाहीं गुरुजी, बाद में पता लगावल कि गमछवा बंधले जेतना जाना आइल रहे, सबे लईकी वाला के घरे के रहे.\nगुरु लस्टमानंद ठठा के हंस पड़लन – जाये द रमचेला, आधा पइसा तऽ मिलिये गइल रहे. एही में संतोष करऽ.\nरमचेलवा कहलस – नाहीं गुरुजी कउनो रस्ता निकालल जाओ.\nलस्टमानंद हंस के कहलन – भइल बिआह मोर अब करब का. जाये दऽ लईकी वाला के खिलाफ कुछू करबऽ लोग तऽ उलटे तहरे ऊपर चारज लाग जाई. जा सबे प्रेम से अउरी कुछू दूह सकऽताड़ तऽ दूह लऽ नाहीं तऽ जउन भइल तउना के भुला जा लोग.


आलोचक के तर्क – नागरिकता विधेयक मे महिलन के राज्यविहीन बानवे के प्रयास – Aapan Birgunj\nआलोचक के तर्क – नागरिकता विधेयक मे महिलन के राज्यविहीन बानवे के प्रयास\nअशोक कुशवाहा प्रकाशित मिति - Jun 25, 2020 40 0\nकाठमाण्डू, ११ आषाढ़ ।\n२०७५ सावन २२ गते से बिचराधीन रहल नागरिकता एन २०६३ के संशोधन करे के बनल बिधेयक के संसद राज्य सभा व्यवस्था तथा सुशासन समिति एतवार के दिने पारित कर के प्रतिनिधिसभा मे पाहुचा देहले बा । विधेयक के समर्थन आ विरोध मे जनता बांटागइल बा ।\nविधेयक मे व्यवस्था कईल नेपाली पुरुष से वैवाहिक सम्बंध कायम करेवाला विदेशी महिला अंगीकृत नागरिकता लेवे खातिर नेपाल मे लगातार ७ साल तक स्थायी रूप से रहला के बाद ही देवे के प्रावधान के विरोध आ समर्थन मे जनमत बांटा गइल बा ।\nयी विधेयक के विपक्ष मे रहल लोग के तर्क बा की फेरु महिला के दास बनावे के आ उ लोग के सामाजिक, आर्थिक, राजनीतिक अधिकार से वंचित करे खातिर अइसन विधेयक लियावल गईल बा । पक्ष मे रहल लोग के तर्क बा की यी विधेयक से कोई उपर कवनों किसिम के विभेद नईखे कईल गईल, बल्कि राष्ट्रियता के मजबूत बनावल गईल बा ।\nनेकपा के सांसद बृजेशकुमार गुप्ता यी विधेयक के विरोध मे देखाई देहले । गुप्ता विधेयक के प्रावधान के गैर संवैधानिक बतवले । संविधान के दफा ११ मे विवाह कईल विदेशी महिला आपन इच्छा अनुसार जब चाहि तब नागरिकता लेवे सकी प्रावधान रहल बा बतावत गुप्ता कहले, ‘ संविधान के हिसाब से अंगीकृत नागरिकता देवे के प्रावधान के विधेयक उल्टा आइल बा ।\nअब वैवाहिक अंगीकृत नागरिकता विधेयक के ठीक कर के नागरिकता एन २०६३ के हिसाब से ही करे के चाहि गुप्ता के कहनाम रहल ।\nसंशोधित प्रावधान के हिसाब से नेपाली पुरुष से विवाह कर के आइल विदेशी महिला सात साल तक मतदान से ले के नोकरी तक के अधिकार से बंचित हो जाई । विवाह करे के अधिकार सब कोई के होखेला पर विधेयक त विवाह पर ही बंदेज लगा रहल बा, ‘ सांसद गुप्ता कहलन, अइसन विधेयक लियावल सरकार के गैरजिम्मेवारी आ सनकी कदम बा ।\nसांसद गुप्ता के प्रश्न बा, ‘ नागरिकता सम्बन्धी कानून बनल २०१९ से यी ५७ साल मे कइसन राष्ट्रघात भइल बा, कहे के पडल । ना त पहिले के हिसाब से ही नागरिकता विधेयक आवे के पडल । ओइसे ही जनता समाजवादी पार्टी (जसपा) के सांसद लक्ष्मणलाल कर्ण सरकार पत्नी, पतोह आ भौजाई लोग के दास बनावे के लागल बा क़हत आरोप लगवले ।\nयी विधेयक महिला के विचारविहीन आ अधिकारविहीन बना रहल बा । नेपाली आपन पत्नी के रूप मे स्वीकार कर के ले आइल के साथे अइसन ब्यवहार कइसे कईल जा सकता ? सांसद कर्ण कहले, सिवान पार विवाह करे वाला मधेस, झापा, इलाम आ दार्चुला समेत के जिल्ला के नागरिक के संस्कृति आ संस्कार उपर आक्रमण कईल जा रहल बा ।\nमधेसी के भारतीय समझ के अइसन अन्याय हो रहल सांसद कर्ण के दाबी रहल बा । यी विधेयक फेरु मधेसी नागरिक के दुसरका दर्जा के नागरिक बनाई, उ कहले, ‘ यदि एगो नागरिक सात साल बाद कइसे राष्ट्रीयबादी हो जाई ?\nयदि अंगीकृत नागरिकता वितरण कईल करे के बा त दोसर भी एन संशोधन कर के भारत के जइसन ही नागरिकता के जइसन दोसर परिचयपत्र जारी कईल जाव कर्ण के कहनाम रहे ।\nजसपा यी विधेयक विरोध करत बुध के दिने ही सड़क संघर्ष के घोषणा कइले बा । यी विधेयक के हिसाब से विवाह के बाद जन्मेवाला संतान के भी नागरिकता मिले मे कठिनाई होई बिपक्षी दल के नेता लोग के तर्क रहल बा ।\nनेपाली कांग्रेस के सांसद मीन विश्वकर्मा के कहनाम, ‘ कवनों भी आदमी सात साल तक खराब रही आ सात साल बाद ठीक हो जाई यी कवन तर्क ह ?? यी प्रावधान लैंगिक विभेद देश मे लियाई ।\nविश्वकर्मा कहले, ‘ नेपाल के संबिधान के धारा १८ समानता के हक देहले बा । एक ओर समाजवादउन्मुख क़हत संविधान मे लिखल बा त दोसर ओर अपने देश भीतर अनागरिक जनमावल जा रहल बा ।\nभारत मे भी नागरिकता देवे खातिर सात साल इंतिज़ार करे के व्यवस्था बा ?? प्रश्न पर विश्वकर्मा कहले, ‘ हमनी कवनों देश के नागरिकता देखला से बढ़िया आपन देश के नागरिक के न्याय होखे के हिसाब से कानून बनावल जाव । भारत मे आधारकार्ड, राशन कार्ड समेत अनेकन कार्ड जारी भइल बा । हमनी यीहा त पीआर के भी प्रावधान नईखे ।\nयी विधेयक विदेशी पतोह ही खाली ना उ लोग से जन्मेवाला सन्तान के शिक्षा, दीक्षा आ समपती के अधिकार मे भी बहुत बड़का असर करी विश्वकर्मा बतलवे । यी विधेयक मे बहुते व्यावहारिक उलझन बा कहले । स्कूल जन्मदर्ता खोजेला पर जन्मदर्ता खातिर नागरिकता के जरूरी पडेला बतवले । काही बीच मे मतारी के मृत्यु हो जाई त उ बच्चा के नागरिकता कइसे बनी ??\nयी विधेयक सिवान आ नक्शा जइसन ही राष्ट्रीय महत्व के बिषय भइला से सर्वदलित सहमति मे निर्णय कईल उचित रही उनकर कहनाम रहल । बइठ का बतकही कईला पर सत्तापक्ष के कुछ अड़ान रहित आ प्रतिपक्ष के कुछ रहित पर उ कहले, ‘ सरकार त एकरा बारे मे बाते करे के ना चहलख ।\nयी विधेयक मानोवैज्ञानिक त्रास सृजना कइले बा प्रदेश २ के मुख्य न्यायधिवक्ता दीपेन्द्र झा बतवले । अंतराष्ट्रीय कानून कोई भी कोई के राज्यविहीन बना के नईखे राख़ सकत कहले बा, झा जानकारी देहले । यी विधेयक सदियो से आइल सिवान आरिपारी के सम्बंध के अन्त कर रहल बा ।


उपचुनाव ना लड़े के फैसला क चुकल नीतीश कुमार चुनाव काहें लड़े लगले\nचुनाव ना लड़े खाती बड़े-बड़े कारण बता चुकल नीतीश कुमार अवुरी जदयू अब जहानाबाद सीट से उम्मीदवार उतरले बिया।\nबिहार में उपचुनाव के घोषणा के संगे एनडीए में धक्का-धुक्की अवुरी ठेला-ठेली शुरू हो गईल रहे। जहां कुछ लोग सीट के मांग करत रहले उहें बिहार एनडीए के सबसे बड़ घटक, जदयू ए मामला में एकदम चुप्पी सधले रहे।\nउठापटक अवुरी चुप्पी के बीच भाजपा कहलस कि उ राज्य के एक लोकसभा सीट समेत तीनो सीट प आपन उम्मीदवार उतारी, जबकि ओकर सहयोगी दल ए चुनाव से दूर रहीहे। जदयू के चुनाव से दूर होखला प राजद अवुरी कांग्रेस लगातार नीतीश कुमार प कटाक्ष कईलस।\nविपक्ष के हमला से घेराईल नीतीश कुमार पछिला सोमवार के इहाँ तक कह देले कि, 'उनुका पार्टी के केहु नईखे मुअल, एहसे उनुकर पार्टी चुनाव ना लड़ी,' नीतीश कुमार के ए बयान के बाद जदयू महासचिव केसी त्यागी एक डेग आगे बढ़ले अवुरी कहले कि, 'जदयू बिहार में बड़ भाई के भूमिका में बिया, एहसे उ तीनो सीट अपना सहयोगी दल खाती छोड़ देले बिया'।\nमानल जात रहे कि तीनो सीट प भाजपा के दावेदारी के देखत नीतीश कुमार अवुरी पार्टी आपन फजीहत ना चाहत रहे अवुरी एहीसे एकरा खाती अलग-अलग प्रकार के बहाना बनावत रहे।\nजदयू के चुनाव ना लड़े के घोषणा से जीतन राम मांझी के हिंदुस्तानी अवाम मोर्चा (हम) अवुरी उपेंद्र कुशवाहा के राष्ट्रीय लोक समता पार्टी (रालोसपा) के आस बढ़ गईल आ पहिलही से ताल ठोकत दुनो दल जहानाबाद के विधानसभा सीट प आपन-आपन दावेदारी ठोक देलस।\nलेकिन एही बीच शनिवार के भाजपा कहलस कि, उ चाहतिया कि जदयू उपचुनाव लड़े अवुरी जहानाबाद सीट प उम्मीदवार उतारे। आशा रहे कि जदयू ए प्रस्ताव के कबूल ना करी, लेकिन भईल एकरा से उल्टा। रविवार के जब नीतीश कुमार जापान यात्रा प रहले त जदयू जहानाबाद से अपना उम्मीदवार के रूप में अभिराम शर्मा के नाम के घोषणा क देलस।\nअयीसन काहें भईल, चुनाव ना लड़े के घोषणा क चुकल जदयू के भाजपा आखिरकार काहें चुनाव लड़े के कहलस अवुरी जदयू काहें तैयार भईल?\nमानल जाता कि मांझी, कुशवाहा अवुरी पासवान के दमखम के विधानसभा चुनाव में देख चुकल भाजपा अब आगे बढ़े से पहिले वर्तमान हालत में नीतीश कुमार के स्थिति के ठीक से अंदाज़ा ले लिहल चाहतिया। भाजपा के भीतरी नीतीश कुमार के वर्तमान स्थिति के लेके एगो दुविधा देखाई देता। पार्टी के नेता नीतीश कुमार के वर्तमान राजनीतिक पहुँच के लेके बहुत भरोसा में नईखन।\nपछिला साल जुलाई के अंत में महागठबंधन छोड़ के अलग भईल नीतीश कुमार लोकसभा चुनाव से पहिले कवनो प्रकार के चुनाव से दूर रहल चाहत रहले। नीतीश कुमार के शायद लागत होई कि जदी नतीजा ठीक ना आईल त उनुकर हवा खराब हो जाई अवुरी एकर सीधा असर एनडीए में उनुका कद-काठी प पड़ी।\nलेकिन, भाजपा के मन में कुछ अलग चलत रहे। जहानाबाद में जदयू के सीधा मुक़ाबला ओ राजद के संगे बा, जेकरा संगे गठबंधन में उ विधानसभा चुनाव जीतल रहे। संगही, ए सीट प एनडीए के बाकी दु घटक प भी दावेदारी करत रहले। भाजपा अपना एक कदम से एक ओर नीतीश के राजनीतिक कद के अंदाज़ा लगावे के प्रयास कईलस त दोसरा ओर सहयोगी के नाराजगी के पूरा भार भी नीतीश कुमार के कंधा प डाल देलस।\nजहां तक जदयू के चुनाव लड़े के सवाल बा, त अलग-अलग राजनीतिक विचारधारा के लोग एकर अलग-अलग मतलब निकालतारे। कुछ लोग कहतारे कि एनडीए में नीतीश कुमार के वापसी के बाद भाजपा के नज़र में कुशवाहा अवुरी मांझी के कद बहुत छोट हो गईल बा अवुरी नीतीश कुमार चुनाव लड़े के फैसला क के बता देले कि उनुका सोझा मांझी अवुरी कुशवाहा कुछूओ नईखन।\nहालांकि कुछ लोग इहो कहतारे कि मांझी अवुरी कुशवाहा के कद त कबहूँ बहुत बड़ ना रहे, लेकिन भाजपा अब देखावतिया कि जदयू अवुरी नीतीश कुमार तक ओकरा कहला में बाड़े अवुरी जदयू के फैसला तक भाजपा करतिया।\nमानल जाता कि मांझी, पासवान अवुरी कुशवाहा के कस में राखे खाती भाजपा जानबूझ के इ सीट जदयू के देलस। भाजपा जानतिया कि 2019 के लोकसभा चुनाव खाती सीट के बंटवारा एगो बड़का सिर दर्द बनी। बिहार के 40 लोकसभा सीट के चार सहयोगी समेत पांच हिस्सा में बांटल अवुरी सभके खुश राखल बहुत मुश्किल होई।\nपछिला लोकसभा चुनाव में रामविलास पासवान के लोक जनशक्ति पार्टी (लोजपा) अवुरी कुशवाहा के रालोसपा भाजपा के सहयोगी रहे। लोजपा के सात सीट मिलल रहे जवना में से उ6सीट प जीतल रहे, असही कुशवाहा के तीन सीट मिलल रहे अवुरी उ तीनों सीट प जीत हासिल कईले रहे। भाजपा के खाता में 30 सीट रहे, जवना में से 22 सीट प पार्टी के उम्मीदवार जीतल रहे।\nआज बिहार एनडीए में भाजपा समेत पांच पार्टी शामिल बिया। अब जबकि नीतीश कुमार के जदयू एनडीए के हिस्सा बिया त मांझी, कुशवाहा अवुरी पासवान के मन के एगो शंका जन्म लेवे लागल बिया।\nबिहार एनडीए के तीनो छोटका दल के लागता कि नीतीश कुमार के जगह देवे खाती भाजपा ओ लोग के हिस्सा में कटौती करी। असहूँ बिना कटौती भईले, नीतीश कुमार खाती एनडीए में कुछ बाचत नईखे, एहसे ओ लोग शंका एकदम जायज देखाई देता।\nअभी तक मानल जाता कि भाजपा कम से कम22 लोकसभा सीट, जहां से ओकर सांसद बाड़े, ओ सभ सीट प चुनाव जरूर लड़ी। ए हिसाब से लोजपा के6सीट, रालोसपा के3सीट भी मिले के चाही। लेकिन परेशानी बा कि जदी तीनों दल आपन-आपन जीतल सीट प चुनाव लड़ी त मांझी अवुरी नीतीश कुमार कतना सीट प चुनाव लड़िहे?\nभाजपा, रालोसपा अवुरी लोजपा के खाता में जदी 31 सीट जाई त जदयू अवुरी हम के खाती मात्र9सीट रह जाई। एहीसे भाजपा चाहतिया कि मांझी, कुशवाहा अवुरी पासवान समेत नीतीश कुमार भी ओकरा काबू में रहस अवुरी एकर साफ संकेत उ जहानाबाद सीट के जदयू के खाता में डाल के देलस। मतलब? सीट मांगला से ना मिली, भाजपा जेकरा के जतना सीट देब, ओकरा ओतने सीट प खुशी-खुशी चुनाव लड़े के होई।\nकुल मिलाके बिहार में नीतीश कुमार के खिलाफ एक ओर राजद जईसन मजबूत पार्टी बिया त दोसरा ओर एनडीए में भी उनुकर कद पहिले वाला नईखे। कम से कम आज त नईखे। अयीसना में उपचुनाव के नतीजा बिहार के राजनीति खाती बहुत महत्वपूर्ण बा।\nजदी जहानाबाद से जदयू के उम्मीदवार जीतता त एकर सीधा फायदा नीतीश कुमार के होई, जदी हारता त ओकर सीधा नुकसान भी नीतीश कुमार के होई। याद रहे कि जहानाबाद सीट राजद नेता मुद्रिका यादव के मौत के चलते खाली भईल बिया, इहाँ राजद के दावेदारी फिलहाल मजबूत देखाई देता, बाकी त नतीजा बताई।\nFirst Update: 22 February, 2018 01:59 PM


बतकुच्चन – ३९ – Anjoria\nदिसम्बर 20, 2011 बतकुच्चन\nकहल जाला कि तुलसीदास लिख गइल बानी कि “कूदे फाने तूड़े तान, वाके दुनिया राखे मान”. तुलसीदास का जमाना में लोकतंत्र त रहे ना बाकिर उनुका अन्दाजा रहे कि कलियुग में का होखे जा रहल बा आ आवे वाला दिन में दुनिया केकर बाति सुनी, केकर बाति मानी. लोकतंत्र के एही चलते कुछ लोग भीड़तंत्र कहेला आ ऊ बहुत बेजाँयो ना होला. लोक से भीड़ बनेला आ भीड़ लोक के बना भा बिगाड़ देला. पिछला दिने कुछ अइसने भइल जवना से हमरा मन में तीन गो शब्द छितरा गइल. रिरियाइल, छरियाइल आ जिदियाइल. सोचे लगनी कि एह तीनो भाव में बाति त एकही बा बाकिर बतकुच्चन करि के देखीं त कुछ अलगे भाव निकल आई. रिरियाइल, छरियाइल आ जिदियाइल कुछ माँगे घरी हो जाला. जब गिड़गिड़ा के माँगी त रिरियाइल, अंगरेजी वाला टैन्ट्रम पसारत भा नखरा पसारत कवनो चीज माँगी त छरियाइल आ पूरा जिद्द का साथ, पूरा ताकत से कुछ माँगी त जिदियाइल कहल जाला. गिड़गिड़ाइल आ रिरियाइल एक तरह के होइयो के अलग होला. गिड़गिड़ाहट में माँग कम सफाई बेसी होला जबकि रिरियाइल में सफाई ना दिहल जाव सीधे माँगल जाला. ठीक वइसहीं जइसे कि सरकार अपना सहयोगियन से रिरियात बिया कि छरियाइल बूढ़वा से बचावे खातिर साथ द लोग. बाकिर सहयोगी बाड़न कि सुनत नइखन. एह बीच जिदियाइल सभे बा. चाहे ऊ सरकार होखे, बुढ़ऊ के टीम होखे भा मौका के नजाकत देखत विपक्ष होखे.\nअब आईं जिद्द पर. सोचल जाव कि कब कवनो माँग जिद्द बनि जाला. जब सामने वाला कवनो जद, कवनो प्राविजन, माने के तइयार ना होखे त ऊ जिद्दी कहल जाला. जिद्दी जद्द से बनल बा, जद्द माने बेसी, बरियार. जे अइसन जद्द होखे कि ऊ केहू के माने सुने के तइयार ना होखे त ऊ जिद्दी बनि जाला. सवाल उठत बा कि कब जिदियाइल के छरियाइल कहल जाव आ कब छरियाइल के जिदियाइल. ई फेर अलग अलग आदमी अपना अपना हिसाब से तय करी. हमार कवनो जिद्द नइखे कि हमरे बाति मानल जाव. बुढ़ऊ के कुछ लोग छरियाइल भले कह देव बाकिर बेसी लोग हद से हद इहे कही कि ऊ जिदियाइल बाड़न. ठीक ओही तरह जइसे अक्सरहाँ जुलूस प्रदर्शन में नारा सुने के मिलेला कि “हमारी माँगें पूरी हों, चाहे जो मजबूरी हो.” आ अइसनका नारा सबले बेसी तब सुने के मिलेला जब चुनाव सामने होखे. माँगे वाला जानेला कि मौका आ गइल बा जब रिरियइला के ना छरियइला के जरूरत बा. बूढ़उओ जानत बाड़न कि पाँच गो राज्यन के चुनाव सामने बा आ एह समय सरकारी पार्टी के पोंछिटा खोलल सबले आसान होला.\n3 thoughts on “बतकुच्चन – ३९”\nदिसम्बर 23, 2011 को 4:02 अपराह्न पर\nबतकुच्चन में “रिरियाइल, छरियाइल आ जिदियाइल” के विश्लेषण पढ़ि के मजा आ गईल। राऊर ई लेख पढ़ि के अजीत वडनेरकर जी के “शब्दों के सफर” के इयाद आवे लागल। मजेदार उदाहरण के माध्यम से बहुत ही उत्तम व सारगर्भित जानकारी देबे वाला अपने के ई प्रयास स्तुत्य बा। पुनश्च धन्यवाद।\nदिसम्बर 27, 2011 को 11:39 पूर्वाह्न पर\nपूरी तरे सहमत।\nदिसम्बर 22, 2011 को 11:38 अपराह्न पर


जाल के जाला (बतकुच्चन – 202) – Anjoria\nजाल के जाला (बतकुच्चन – 202)\nSeptember 13, 2016 Editor बतकुच्चन, भाषा, सरोकार 0\nजाल, जाला, जाली, जंजाल, संजाल, मायाजाल, इंद्रजाल, मोहजाल, महाजाल; पता ना कतना जाल आ कतना जाला कि सझुरावते परेशान हो जाए आदमी. जाल बुनल जाला, जाला लाग जाला आ जाली बनावल जाले. कबो दोसरा खातिर त कबो अपना खातिर.\nएह जाल के दायरा अतना बड़ बा कि बुझाते नइखे केने से शुरु करीं. कह सकीलें कि ई आजु हमरा ला जंजाल बन गइल बा. जाल जवन खुद के अझुरा देव ओकरा के जंजाल कहल जाला. अइसन ना कि जाल हमेशा दोसरे ला लगावल जाला. कई बेर त ई अपना आ दोसरो के फायदा ला लगावल जाला. जइसे कि इंटरनेट के जाल में आजु सगरी दुनिया डूबल बिया. पता नइखे लागत कि के एहमें अझुराइल बा आ के एकरा के आपन समस्या सझुरावे ला इस्तेमाल करत बा. अझुरा दिहलसि त जंजाल हो गइल, काम बना दिहलसि त संजाल हो गइल. नेटवर्क के संजाल कहल जाला. काहें कि एगो निमना मकसद से एक के दोसरा से जोड़ेला. लोग के अझुरावे ना ओह लोग के सझुरावे में मदद देला.\nआ जब कवनो दोसर कीड़ा मकोड़ा भा विरोधी आ दुश्मन जाल के जाला बिछा दिहले होखे त ओकरा के मौका मिलते साफ कर दिआला. जइसे घर का कोना दोगा में लागल मकड़ी के जाला होखो. जाला गंदा लागेला. बाकिर जाली ?\nजाली दू तरह के होले. एगो बनावल आ दोसरका बन गइल. जइसे घर के खिड़कीओ के जाली कहल जाला आ कवनो फर्जी नोट भा कागजातो के जाली कहल जाला. जाली एहसे कि ई केहू ना केहू के फँसावे खातिर होले. फर्जी कागजात आ नोट के जे सही मान लीहल से फँस गइल ओकरा जाल में.\nघर के जाली भा खिड़की आ किचन के जाली भा चलनी जवना से अनाज वगैरह चालल जाला त एगो मकसद से बनावल होला बाकिर कई बेर कीड़ा मकोड़ा भा चूहा निमनो चीझु बतुस के काट के छेदेछेद बना देलें आ उहो जालीदार हो जाला. बाकिर जालीदार साड़ी भा कपड़ा पर बनावल जाली कतना मेहनत आ लगन से बनेला से बनावही वाला जानेला. जाने के त खरीदहुं वाला जानेला आ तबे ऊ ओह जालीदार कपड़ा खातिर मुँहमाँगा दाम देबे ला तइयार हो जाला. लकड़ी के बनावल जाली होखत रहुवे चिलमन जवना का एह पार ओह पार रह के कतना आशिक अपना माशूका खातिर पता ना कतना गजल सुना चुकल बाड़ें.\nमायाजाल भा इंद्रजाल तिलिस्म रचेला. होखे ना बाकिर बुझाला कि वास्तव में बा. जादूगर आ ठग दुनू एह मायाजाल भा इंद्रजाल का सहारे आपन रोजी कमालें. मुंबई के त नामे धरा गइल बा मायानगरी. देश में पता ना कतना महानगर बाड़ी सँ बाकिर मायानगरी बावे त बस एगो – मुंबई. ओकरा माया का चलते लोग अन्हुवाइले भागत रहेला. कुछ लोग के माया भेंटा जाली त कुछ लोग मायावी हो जाला आ कुछ लोग माया करे जोग. काहे कि माया मोह कई बेर अपने में गडमड हो जालें. पते ना लागे कि आदमी माया का मोह में पड़ल बा कि माया ओकरा के मोह लिहले बिया.\nबाकिर तरबूजा छूरी पर गिरे भा छूरी तरबूजा पर कटे के तरबूजे के बा. अतना जाल में से जंजाल आ मोहजाल आदमी खुद बनावेला आ खुदे अझुरा के रह जाला. सितारन के गर्दिश आ जमाना का फेर में पड़ के कई बेर शेरो मकड़ी के जाला में अझुरा जाला. जाला ओकरा के रोकले ना रहे बाकिर ओह जाला का जाल में पड़ल आदमी समुझ ना पावे कि बस हाथ घुमवला के देर बा जाला साफ हो जाई. रउरा का सोचत बानी. चलीं उठीं, हाथ घुमाईं, बहुते जाला घेरले बा.